text:
Sɔhɛwo, Mia Wɔla Di Be Miakpɔ Dzidzɔ
“Eyae tsɔa nu nyuiwo ɖia fo na wò le wò agbemeŋkekewo katã me.”—PS. 103:5.
1, 2. Ne èle nu siwo nàtsɔ wò agbe awɔe ŋu bum la, nu ka tae nunya le eme be nàɖo to Wɔwòlaa? (Kpɔ foto siwo le nyati sia fe gɔmedzedze.)
NE SƆHƐE nènye la, anɔ eme be ame vovovowo ɖo aɖaŋu na wò ku ɖe nu si nàwɔ le etsɔme ŋu. Ðewohĩ wò nufialawo, aɖaŋuɖolawo kple ame bubuwo de dzi fo na wò be nàde suku kɔkɔ eye nàti dɔ si ana nàkpɔ ga geɖe la yome. Gake Yehowa ya di be nàwɔ nu si to vovo kura. Ele eme be edi be nàdo vevie nu le suku ale be ne èdo le suku la, nàte ŋu akpɔ dɔ awɔ atsɔ akpɔ ɖokuiwò dzi ya. (Kol. 3:23) Gake ne èle nya me tsom le nu siwo nàdi be woanye nu vevitɔwo na wò le agbe me ŋu la, edi be nàna yefe aɖaŋuɖoɖowo nafia mɔ wò ale be nàna yefe tameɖoɖowo kple yefe lɔlɔ̃nu wɔwɔ nanye nu vevitɔ na wò le ŋkeke mamlɛ siawo me.—Mat. 24:14.
2 Nenɔ susu me na wò hã be, Yehowa nya nu sia nu si le edzi yim le xexe sia me la nyuie, enya afi si xexea ɖo tae, eye enya ale si gbegbe xexea fe nuwuwu tu afee. (Yes. 46:10; Mat. 24:3, 36) Azɔ hã, enya mí nyuie, enya nu siwo nana míafe dzi dzea eme kple nu siwo nana míekpɔa dzidzɔ, eye enya nu siwo ɖea dzi le mía fo kple nu siwo nana míeléa blanui. Eya ta, aleke kee wòɖadze abe ɖe susu le amegbetɔwo fe aɖaŋuɖoɖowo me ene o, ne womewɔ ɖeka kple Mawu fe Nyaa o la, ke nunya aɖeke mele wo me o.—Lod. 19:21.
“NUNYA . . . AÐEKE MATE ŊU ATSI TRE ÐE YEHOWA ŊU O”
3, 4. Esi Adam kple Xawa ɖo to aɖaŋu gbegblẽ si Satana ɖo na wo la, aleke esia gblẽ nu le woawo ŋutɔwo kple wofe dzidzimeviwo ŋui?
3 Tso esime Satana ble Adam kple Xawa kee aɖaŋu gbegblẽ ɖoɖo na ame dze egɔme. Egblɔ na Xawa be woa kple srɔ̃a, Adam, woakpɔ dzidzɔ wu ne woawo ŋutɔwo wotia ale si woanɔ agbee. (1 Mose 3:1-6) Gake le nyatefe me la, ɖe Satana nɔ eɖokui tɔ dim. Edi be Adam kple Xawa kpakple wofe dzidzimeviwo nanɔ yefe ŋusẽ te, eye woasubɔ ye tsɔ wu be woasubɔ Yehowa. Gake Satana mena nu nyui aɖeke wo o. Yehowae na nu sia nu si le wo si la wo ameawo, eyae wɔ woa kple evea siaa na wo nɔewo, eyae na abɔ dzeani si nye wofe afe la wo, eye eyae wɔ wo wode blibo kple ŋutete be woate ŋu anɔ agbe tegbee.
4 Nublanuitɔe la, Adam kple Xawa meɖo to Mawu o, esia na fomedodo si le wo kplii dome la me gblẽ. Eye nu gbegblẽwo sɔŋ koe do tso eme. Abe ale si sefofo si wolã ɖa le efe atia ŋu la nɔa yɔyrɔm vivivi heva funa keŋkeŋ ene la, nenema kee Adam kple Xawa va nɔ amegã kple nyagã kum vivivi eye wova ku mlɔeba. Nu vɔ̃ fe fifodea va wofe dzidzimeviwo hã dzi, míawo hã míele eme. (Rom. 5:12) Esiawo katã megbe gɔ̃ hã la, ame akpa gãtɔ medina be yewoawɔ ɖe Mawu fe mɔfiafiawo dzi o. Wodina be yewoanɔ agbe ale si yewo ŋutɔwo yewodii. (Ef. 2:1-3) Gake Biblia gblɔ be “nunya . . . aɖeke mate ŋu atsi tre ɖe Yehowa ŋu o.”—Lod. 21:30.
5. Aleke gbegbee Mawu ka ɖe amegbetɔwo dzii, eye ɖe wòsɔ nenema?
5 Ke hã, Yehowa ka ɖe edzi be amegbetɔ aɖewo, siwo dome sɔhɛ nyui geɖewo le la, adi be yewoanya ye ahasubɔ ye. (Ps. 103:17, 18; 110:3) Yehowa dea asixɔxɔ sɔhɛ siawo ŋu ale gbegbe! Wo dometɔ aɖee nènyea? Ne wo dometɔ aɖee nènye la, ke ɖikeke mele eme o be èle vivi sem na ‘nu nyui’ geɖe siwo Mawu naa wò siwo nana nèkpɔa dzidzɔ geɖe la. (Xlẽ Psalmo 103:5; Lod. 10:22) Míadzro nu siawo dometɔ ene me. Woawoe nye gbɔgbɔmenuɖuɖu gbogbo siwo wònana mí, xɔlɔ̃ vavãwo, taɖodzinu nyuiwo, kple ablɔɖe vavãtɔ.
YEHOWA NAA GBƆGBƆMENUÐUÐU SIWO NÈHIÃ ALE BE WÒ KPLII DOME NANƆ KPLIKPLIKPLI LA WÒ
6. Nu ka tae wòle be nàdze agbagba be wò kple Yehowa dome nanɔ kplikplikpli, eye nu kawoe Yehowa nana wò be nàte ŋu awɔ esia?
6 To vovo na lãwo la, didi le mewò be nànya Ame si wɔ wò la ale be wò kplii dome nanɔ kplikplikpli; eya koe ate ŋu akpe ɖe ŋuwò nàɖi kɔ na didi ma. (Mat. 4:4) Ne míeɖo to Mawu la, nugɔmesese kple nunya sua mía si, eye míekpɔa dzidzɔ. Yesu gblɔ be: “Dzidzɔtɔwoe nye ame siwo nyae be gbɔgbɔmenuwo hiã yewo.” (Mat. 5:3) Mawu nana nu siwo nèhiã be wò kplii dome nanɔ kplikplikpli la wò to efe Nyaa kpakple gbɔgbɔmenuɖuɖu gbogbo siwo wònana mí to “kluvi nutefewɔla kple aɖaŋudzela” dzi la dzi. (Mat. 24:45) Gbɔgbɔmenuɖuɖuawo le hamehame, eye wovivia mía nu ale gbegbe!—Yes. 65:13, 14.
7. Vi kawoe gbɔgbɔmenuɖuɖuawo ɖena na wò?
7 Gbɔgbɔmenuɖuɖu si Mawu nana la ana nàdze nunya eye tamebubuŋutete nasu asiwò, eye esia ate ŋu akpe ɖe ŋuwò le mɔ geɖe nu. (Xlẽ Lododowo 2:10-14.) Le kpɔɖeŋu me, nɔnɔme nyui siawo nana nèdea dzesi alakpanufiafiawo, wo dometɔ aɖee nye be, Wɔla aɖeke meli o. Wokpɔa tawò hã tso alakpanya si nye be, ga kple nu geɖe fe amesinɔnɔe nana ame kpɔa dzidzɔ la me. Eye wokpena ɖe ŋuwò hã be nàde dzesi dzodzro vɔ̃ kple nuwɔna gbegblẽ siwo gblẽa nu le ame ŋu la ahafo asa na wo. Eya ta, yi edzi nànɔ agbagba dzem be mawumenunya kple tamebubuŋutete nasu asiwò, eye nàbu wo nu xɔasiwoe! Ne nɔnɔme nyui xɔasi mawo va su asiwò la, wò ŋutɔ àkpɔe kple kakaɖedzi be Yehowa lɔ̃ wò eye edi be eme nanyo na wò.—Ps. 34:8; Yes. 48:17, 18.
8. Nu ka tae wòle be nàna wò kple Mawu dome nanɔ kplikplikpli fifia, eye aleke esia aɖe vi na wò le etsɔme?
8 Madidi o, Yehowa atsrɔ̃ nu sia nu si le Satana fe xexea me, eye Yehowa ɖeɖe koe ana míanɔ dedie. Ate ŋu ava dzɔ be eya sinu ko míakpɔ hafi akpɔ nu aɖu le ɣeyiɣi aɖewo me gɔ̃ hã! (Hab. 3:2, 12-19) Ɛ̃, fifiae nye ɣeyiɣi si wòle be nàna wò kple Fofowò si le dzifo la dome nanɔ kplikplikpli eye nànɔ ŋu ɖom ɖe eŋu geɖe wu. (2 Pet. 2:9) Ne èwɔe alea la, nu ka kee ɖale dzɔdzɔm o, àse le ɖokuiwò me abe hakpala David ene, esi wògblɔ be: “Metsɔa Yehowa ɖoa ŋkunyeme ɖaa. Esi wòle nye ɖusime ta la, nyemaʋã akpɔ o.”—Ps. 16:8.
YEHOWA NA XƆLƆ̃ VAVÃ GEÐEWO WÒ
9. (a) Le Yohanes 6:44 fe nya nu la, nu kae Yehowa wɔna? (b) Nu ka tae gododo Ðasefo bubuwo zi gbãtɔ nyea nu si le etɔxɛ?
9 Yehowa hea ame siwo wòlɔ̃ la vaa efe fome gã la me, ehea dzianukwaretɔwo vaa subɔsubɔ vavãtɔa me lɔlɔ̃tɔe. (Xlẽ Yohanes 6:44.) Ne èdo go ame aɖe si mele nyatefea me o la zi gbãtɔ la, nu kae nàgblɔ be yenya tso eŋu? To vovo na efe ŋkɔ kple efe dzedzeme la, anɔ eme be mènya nu boo aɖeke tso eŋu o. Gake menɔa alea ne èdo go ame aɖe si nya Yehowa helɔ̃e la zi gbãtɔ o. Ne dukɔ bubu aɖe alo to bubu aɖe mee wòtso, alo gbe bubu aɖee wòdona eye wofe dekɔnuwo to vovo kura gɔ̃ hã la, ènya nu geɖe tso eŋu xoxo, eye nenema kee wòle le eya hã gome!
10, 11. Nu kae ɖea dzesi le Yehowa fe amewo katã ŋu, eye aleke esia ɖea vi na míi?
10 Le kpɔɖeŋu me, mi ame evea siaa miedea dzesi miafe “gbegbɔgblɔ,” si nye nyatefea fe “gbegbɔgblɔ dzadzɛ” la enumake. (Zef. 3:9) Esia fia be, mi ame evea siaa mielɔ̃ Mawu, mienɔa agbe ɖe agbe nyui nɔnɔ fe dzidzenu ɖeka ma ke nu, etsɔmemɔkpɔkpɔ ɖekae le mia si, kple bubuawo. Gawu la, nu mawoe nye nu vevitɔ kekeake siwo wòle be míanya tso ame aɖe ŋu hafi aka ɖe edzi ahaɖo ŋu ɖe eŋu. Nu mawo kee kpena ɖe mi ame evea siaa ŋu miezua xɔlɔ̃ vavãwo, eye miafe xɔlɔ̃wɔwɔa nyea esi nɔa anyi ɖaa.
11 Eya ta, ne èsubɔa Yehowa la, ke xɔlɔ̃ vavã siwo nye nyuitɔ kekeake la le asiwò le xexea me godoo. Menye amiɖeɖe ɖe nyae esia nye kura o. Ðeko mèkpɔ do go wo dometɔ akpa gãtɔ haɖe o! Ðe habɔbɔ bubu aɖe gali si si nu xɔasi sia gbegbe le tsɔ wu Yehowa fe amewoa?
YEHOWA NA TAÐODZINU NYUIWO WÒ
12. Gbɔgbɔmetaɖodzinu nyui kawoe nàte ŋu aɖo na ɖokuiwò?
12 Xlẽ Nyagblɔla 11:9–12:1. Ðe gbɔgbɔmetaɖodzinu ɖeka eve aɖewo le asiwò siwo gbɔ nèle agbagba dzem be yeaɖoa? Ðewohĩ èɖoe wò taɖodzinu be yeanɔ Biblia xlẽm gbe sia gbe, alo yeanɔ nya ŋu ɖom nyuie wu alo yeawɔ dɔdeasiwo nyuie wu le kpekpeawo me. Alo ɖewohĩ wò taɖodzinue nye be yeadze agbagba awɔ Biblia ŋu dɔ nyuie wu le gbeadzi. Taɖodzinu ka kee ɖale asiwò o, ne èkpɔe be yele ŋgɔyiyi wɔm, alo ame bubuwo de dzesii eye wokafu wò la, aleke nèsena le ɖokuiwò me? Ðikeke mele eme o be, dzi dzɔa wò le nu siwo nète ŋu wɔ ta. Eye aleae wòle be nàse le ɖokuiwò me hã, elabena ètsɔ Mawu fe lɔlɔ̃nu wɔwɔ ɖo nɔfe gbãtɔ abe ale si Yesu wɔe ene.—Ps. 40:8; Lod. 27:11.
13. Aleke Yehowa subɔsubɔ tsɔtsɔ ɖo nɔfe gbãtɔ nyo sãsãsã wu xexea fe taɖodzinuwo yome titi?
13 Ne ètsɔa Yehowa subɔsubɔ ɖoa nɔfe gbãtɔ la, esia fia be èle dɔ si me dzidzɔ kple dzidzeme vavãtɔ le la wɔm, elabe esia menye agbagbadzedze dzodzro o. Apostolo Paulo ŋlɔ bena: “Minɔ te sesĩe, maʋamaʋã, eye miwɔ geɖe le Afetɔ la fe dɔ la me ɣesiaɣi, elabena mienyae be miafe agbagbadzedze le Afetɔ la me menye dzodzro o.” (1 Kor. 15:58) Gake ne amewo ti xexe sia fe taɖodzinuwo yome vevie eye ga geɖe va su wo si alo woxɔ ŋkɔ gɔ̃ hã la, esia menana wokpɔa dzidzɔ vavãtɔ o. Ne nu dze edzi na wo gɔ̃ hã la, wogasena le wo ɖokuiwo me kokoko be nane susɔ na yewo. (Luka 9:25) Fia Salomo fe agbemeŋutinya na míekpɔ esia fe nyatefenyenye dze sii.—Rom. 15:4.
14. Nu kae nàte ŋu asrɔ̃ tso ale si Salomo te agbeɖuɖu kpɔ la me?
14 Kesinɔnu sɔ gbɔ ɖe Salomo si eye wòkpɔ ŋusẽ etefe mekɔ o. Eɖoe be ‘yeate agbeɖuɖu kpɔ, ne yeakpɔ nu nyui si ado tso eme.’ (Nyagb. 2:1-10) Etu xɔwo, etso abɔwo kple tsaɖibɔwo, eye wòti nu sia nu si nya dzroe ko la yome. Le esiawo katã megbe la, aleke wòse le eɖokui me? Ðe wòkpɔ dzidzɔ kple dzidzemea? Salomo ŋutɔ ɖo eŋu na mí. Egblɔ be: “Esi mede ŋugble le dɔ siwo katã nye asiwo wɔ . . . ŋu la, mekpɔe be wo katã wonye tofloko . . . Viɖe gbagbe aɖeke mele wo me . . . o.” (Nyagb. 2:11) Nufiame vevi kae nye esi! Ðe nàsrɔ̃ nu tso Salomo fe nutefekpɔkpɔa mea?
15. Nu ka tae xɔse le vevie, eye le Psalmo 32:8 fe nya nu la, aleke xɔse ɖea vii?
15 Yehowa medi be nàkpe fu hafi adze nunya le agbe me o. Ehiã be xɔse nanɔ asiwò hafi nàte ŋu aɖo to Mawu ahatsɔ efe lɔlɔ̃nu wɔwɔ aɖo nɔfe gbãtɔ le agbe me. Xɔse ma le vevie ale gbegbe, eye nu siwo wò xɔse ʋã wò nèwɔ la mava ve wò kpɔ gbeɖe o. Ɛ̃, Yehowa maŋlɔ “lɔlɔ̃ si [nèɖe] fia le efe ŋkɔ la ta” la be gbeɖe o. (Heb. 6:10) Eya ta, ku kutri vevie nàtu xɔse sẽŋu ɖo, ale be wò ŋutɔ nàkpɔ kpeɖodzi be Fofowò si le dzifo la di vevie be eme nanyo na wò.—Xlẽ Psalmo 32:8.
MAWU NA ABLƆÐE VAVÃTƆ WÒ
16. Nu ka tae wòle be míade asixɔxɔ ablɔɖe ŋu ahawɔ eŋu dɔ le nunya me?
16 Paulo ŋlɔ bena: “Afi si Yehowa fe gbɔgbɔ le la, afi mae ablɔɖe le.” (2 Kor. 3:17) Ɛ̃, Yehowa lɔ̃ ablɔɖe eye ede lɔlɔ̃ ma dzi me na wò. Ke hã, edi be nàwɔ wò ablɔɖea ŋu dɔ le nunya me, eye esia akpɔ tawò. Ðewohĩ ènya sɔhɛ aɖewo siwo kpɔa amamaɖeɖenuwɔnawo alo foa wo ɖokuiwo ɖe gbɔdɔdɔ manɔsenu me, wowɔa kamedefefe siwo me afɔku le, alo zãa atike vɔ̃ɖiwo eye womua aha. Ele eme be woaɖu agbe ahakpɔ dzidzɔ ɣeyiɣi vi aɖe ya. Gake zi geɖe la, vɔ̃ koe dona tso eme—ɖewohĩ woadze dɔ, alo woadi be yewoaɖe asi le nuwɔna gbegblẽ aɖewo ŋu dokpoe, alo woaku gɔ̃ hã. (Gal. 6:7, 8) Eme kɔ fãa be, ameɖokuifuflu ye wofe yeaɖi ablɔɖe la nye.—Tito 3:3.
17, 18. (a) Aleke toɖoɖo Mawu naa ablɔɖe míi? (b) Mɔ ka nue ablɔɖe si me Adam kple Xawa nɔ le gɔmedzedzea me la de ŋgɔ wu esi me amegbetɔwo le egbea?
17 Wò ya bu eŋu kpɔ: Ame nenie nènya siwo dze dɔ le esi woɖoe kplikpaa be yewoanɔ agbe ɖe Biblia fe dzidzenuwo nu ta? Eme kɔ fãa be, toɖoɖo Yehowa nana míenɔa lãmesẽ kple ablɔɖe me. (Ps. 19:7-11) Gawu la, ne èwɔa wò ablɔɖea ŋu dɔ le nunya me, si fia be, wò ŋutɔ ètiae be yeawɔ ɖe Mawu fe se kple efe mɔfiame debliboawo dzi la, àto esia me aɖee afia Mawu kple dziwòlawo siaa be woate ŋu aka ɖe dziwò eye woate ŋu ana ablɔɖe geɖe wu wò. Le nyatefe me la, Mawu fe tameɖoɖoe wònye be, mlɔeba la, yeava na ablɔɖe deblibo, si Biblia yɔ be “Mawu fe viwo fe ŋutikɔkɔe fe ablɔɖe la” ye subɔla wɔnutefewo.—Rom. 8:21.
18 Adam kple Xawa ɖɔ ablɔɖe ma kpɔ. Le Eden-bɔa me la, se nenie Mawu de na wo? Ðeka pɛ. Se si wode na wo koe nye be woagaɖu ati ɖeka aɖe fe kutsetse o. (1 Mose 2:9, 17) Ðe nàgblɔ be sedede ɖeka pɛ ma dzi wɔwɔ sesẽ akpa eye wòxɔ ablɔɖe le wo sia? Kura o! Tsɔ ema sɔ kple amegbetɔwo fe sedede gbogbo manyaxlẽ siwo wodi tso amewo si be woasrɔ̃ ahawɔ wo dzi la kpɔ.
19. Aleke Yehowa kple Yesu le nu fiam mí be míava nye ablɔɖemewo?
19 Yehowa wɔa nu ɖe esubɔlawo ŋu le nunya deblibo me. Yehowa mede se gbogbo manyaxlẽwo na mí o, ke boŋ efiaa nu mí dzigbɔɖitɔe be míawɔ ɖe lɔlɔ̃ fe se la dzi. Edi be míanɔ agbe ɖe yefe gɔmeɖosewo nu eye míatsri vɔ̃. (Rom. 12:9) Via Yesu kpe ɖe mía ŋu le efe Todzimawunyaa me míese nu siwo kplɔa ame dea nu gbegblẽ wɔwɔ me la gɔme. (Mat. 5:27, 28) Esi wònye be Kristoe nye Mawu Fiaɖufea fe Fia ta la, ayi edzi anɔ nu fiam mí le xexe yeyea me, ale be míava bu nyui kple vɔ̃ abe ale si pɛpɛpɛ wòbua woe ene. (Heb. 1:9) Akpe ɖe mía ŋu hã be míava deblibo le ŋutilã kple susu me mlɔeba. Wò ya bu ale si agbea anɔ ne nu vɔ̃ fe tetekpɔ aɖeke megali o eye míegakpea fu le blibomademade ta o ŋu kpɔ. Ɣemaɣie nàse vivi na “ŋutikɔkɔe fe ablɔɖe” si ŋugbe Yehowa do na wò la.
20. (a) Aleke Yehowa wɔa efe ablɔɖea ŋu dɔe? (b) Aleke nàte ŋu asrɔ̃ Mawu fe kpɔɖeŋua?
20 Le xexe yeyea me la, seɖofe aganɔ míafe ablɔɖea ŋu kokoko. Le mɔ ka nu? Lɔlɔ̃ na Mawu kple lɔlɔ̃ na mía havi ye afia mɔ mí le míafe ablɔɖea ŋu dɔ wɔwɔ me ɣesiaɣi. Le nyatefe me la, ɖe Yehowa di be míasrɔ̃ ye. Togbɔ be seɖofe meli na efe ablɔɖea o hã la, etiae be lɔlɔ̃ tae yeawɔ nu sia nu ɖo, esia hã tae wòwɔa nu ɖe mía ŋu le lɔlɔ̃ me ɖo. (1 Yoh. 4:7, 8) Eya ta eme kɔ fãa be, ne míeɖe mɔ lɔlɔ̃ si tso Mawu gbɔ la fiaa mɔ mí le nu sia nu si míewɔna me ko hafi míanye ablɔɖemewo le gɔmesese deblibo nu.
21. (a) Aleke David se le eɖokui me tso Yehowa ŋu? (b) Nu ka mee míadzro le nyati si kplɔ esia ɖo me?
21 Ðe nèkpɔa ŋudzedze ɖe ‘nu nyui’ geɖe siwo Yehowa na wò la ŋua? Ena gbɔgbɔmenuɖuɖu, xɔlɔ̃ vavãwo, taɖodzinu nyuiwo kple mɔkpɔkpɔ si nye be ablɔɖe deblibo ava su asiwò le etsɔme la wò. (Ps. 103:5) Ne èkpɔa ŋudzedze ɖe nu siawo ŋu la, ekema nya siwo hakpalaa gblɔ le gbedodoɖa me, siwo dze le Psalmo 16:11 la neva eme na wò hã, esi wògblɔ be: “Èna menya agbemɔ la, dzidzɔ bɔ ɖe ŋkuwòme; vivisese le wò ɖusime tegbee.” Míadzro Mawu fe Nya la me kesinɔnu bubu siwo le Psalmo 16 lia me la me le nyati si kplɔ esia ɖo me. Esiawo akpe ɖe ŋuwò nànya nu si nàwɔ be agbea nadze edzi na wò geɖe wu.


c: text/html

text:
Ne Dɔléle Sesẽ Aɖe Dze Dziwò
NE WOKPƆ dɔléle si ate ŋu awu ame le wò ŋutɔ alo wò ame vevi aɖe ŋu kpɔ la, ke ànya ale si wògbãa dzi na amee. Tsɔ kpe ɖe dɔlélea ŋutɔ ŋu la, ele be nànɔ te ɖe wò ŋutɔ loo alo dɔnɔa fe nuwɔnawo hã nu. Ne mɔ si dzi woto le dɔa dam na wò nana nèsea veve, mèkpɔ ga afle atikeawo o, alo ale si atikeawo ava ɖe fu na wò emegbe, ate ŋu ana vɔvɔ̃ naɖo wò eye nàtsi dzi. Ne ame aɖe fe lãme gblẽ vevie la, ale si wònana ame tsia dzii la gagblẽa nyaa ɖe edzi.
Afi kae míakpɔ kpekpeɖeŋu le? Ame geɖe kpɔe be ne yewoziɔ ɖe Mawu ŋu do gbe ɖa nɛ, eye yewoxlẽ akɔfanamenyawo le Biblia me la, enana yewokpɔa gbɔdzɔe ŋutɔ. Lɔlɔ̃ si fometɔwo kple xɔlɔ̃wo ɖena fiana kple wofe kpekpeɖeŋu hã kpena ɖe ame ŋu.
NU SI AME AÐEWO WƆ TE ŊU NƆ TE ÐE ENU
Robert si xɔ fe 58 ɖo aɖaŋu be: “Na ale si nèxɔ Mawu dzi se nakpe ɖe ŋuwò nàdo dzi. Do gbe ɖa na Yehowa. Gblɔ ale si nèle sesem le ɖokuiwò me nɛ. Bia efe gbɔgbɔ kɔkɔea. Biae be wòado ŋusẽ wò nànɔ te sesĩe eye nàde dzi fo na wò fomea eye nàɖe dzi ɖi esime nèle dzi dom.
“Eɖea vi ŋutɔ ne wò fomea sea veve ɖe nuwò, eye woli na wò. Gbe sia gbe la, wo dometɔ ɖeka alo eve foa ka nam biana be, ‘Èfɔ nyuiea?’ Xɔ̃nye siwo le tefe vovovowo hã dea dzi fo nam. Esia kpena ɖe ŋunye ŋutɔ be magana ta o.”
Ne èyi xɔ̃wò aɖe si dze dɔ srã ge kpɔ la, na Linda fe nya sia nanɔ susu me na wò. Egblɔ be: “Dɔnɔa adi be yeaɖe susu ɖa le dɔlélea ŋu ne yefe susu nanɔ nu bubuwo ŋu, si ta madi be yeanɔ nu fom tso eŋu ɣesiaɣi o. Eya ta miɖo dze tso nu bubu siwo ŋu mieɖoa dze tsonae ne miedo go.”
Le Mawu fe ŋusẽdoame kple akɔfanya siwo le Biblia me kple kpekpeɖeŋu si fometɔwo kple xɔlɔ̃wo nana mí ta la, míate ŋu aka ɖe edzi be susu nyuiwo li siwo tae wòle be míayi edzi anɔ agbe, ne míele dɔ lém vevie gɔ̃ hã.

robotstxt: allowed

filter: keep


text:
Woyɔ Wo Tso Viviti Me
“[Yehowa] yɔ mi tso viviti me va efe kekeli wɔnukua me.”—1 PET. 2:9.
HADZIDZI: 116, 102
1. Ƒo nu tso nu siwo dzɔ le Yerusalem tsrɔ̃ɣi ŋu.
LE ƑE 607 Do Ŋgɔ Na Yesu me la, Babilontɔwo fe aʋakɔ gã si Fia Nebukadnezar II lia nɔ ŋgɔ na la va dze Yerusalem dugã la dzi. Biblia gblɔ le ale si gbegbe wokɔ ʋu ɖii ŋu be: “[Nebukadnezar tsɔ] yi wu wofe ɖekakpuiwo le wofe kɔkɔefe la fe afe la me; eye mekpɔ nublanui na ɖekakpui alo ɖetugbui, ame tsitsi alo ame si ŋu wɔna vɔ le o. . . . Etɔ dzo Mawu vavã la fe afe la, eye wògbã Yerusalem fe gli la fu anyi; etɔ dzo eme mɔ́ sesẽwo katã, eye wògblẽ efe nu nyuiwo katã dome.”—2 Kron. 36:17, 19.
2. Aleke Yehowa xlɔ̃ nu efe dukɔa tso tsɔtsrɔ̃ si gbɔna Yerusalem dzi ŋu, eye nu kae wògblɔ be adzɔ ɖe Yudatɔwo dzi?
2 Mele be Yerusalem fe tsɔtsrɔ̃a nawɔ nuku na dua me nɔlawo o. Elabena Mawu fe nyagblɔɖilawo xlɔ̃ nu Yudatɔwo fe geɖe be, ne woyi edzi le vlo dom Mawu fe Sea la, atsɔ wo ade asi na Babilontɔwo. Woawu Yudatɔ geɖewo kple yi; eye woakplɔ agbetsila ɖe sia ɖe ayi aboyo me le Babilon. (Yer. 15:2) Aleke agbea nɔ na aboyomeawo le afi ma? Ðe Babilon fe aboyomenɔnɔ sia tɔgbi dzɔ le Kristotɔwo fe ɣeyiɣia mea? Ne esia tɔgbi dzɔ la, ke ɣekaɣie?
ALE SI AGBEA NƆ NA WO LE ABOYO ME
3. Aleke Israel-viwo fe aboyomenɔnɔ le Babilon to vovo na ale si agbea nɔ na wo esime wonye kluviwo le Egipte?
3 Nyagblɔɖilawo fe nyawo va eme. Yehowa to Yeremiya dzi ɖo aɖaŋu na ame siwo woakplɔ ayi aboyo me la be woatsɔ wofe nɔnɔme yeyea nenema eye woawɔ nɔnɔmea ŋu dɔ nyuie ale si woate ŋui. Egblɔ na wo be: “Mitso afe [le Babilon] mianɔ wo me. Mitso abɔ miaɖu wo me kutsetse. Midi ŋutifafa na du si me mena woɖe aboyo mi yii la hã, eye mido gbe ɖa na Yehowa ɖe eta, elabena ne ŋutifafa le dua me la, ekema miawo ŋutɔwo hã mianɔ ŋutifafa me.” (Yer. 29:5, 7) Agbea ka ɖe eme na ame siwo bɔbɔ wo ɖokuiwo wɔ Mawu fe lɔlɔ̃nu la le Babilon. Babilontɔwo ɖe mɔ na wo be woakpɔ woawo ŋutɔwo fe nyawo gbɔ va se ɖe afi aɖe. Ablɔɖe nɔ aboyomeawo si gɔ̃ hã be woatsa le dukɔa me ayi tefetefewo. Asitsadu vevi aɖee Babilon nye le blema xexea me, eye nuŋlɔɖi siwo ŋu blemaduwo nɔfe kulawo va ke ɖo la ɖee fia be Yudatɔ geɖe srɔ̃ asitsatsa le afi ma, eye wo dometɔ aɖewo hã zu asinudɔwɔla bibiwo. Yudatɔ aɖewo zu kesinɔtɔwo gɔ̃ hã. Agbea mesesẽ na Yudatɔ aboyomeawo le Babilon abe ale si wònɔ na Israel-vi kluviwo le Egipte fe alafa geɖe do ŋgɔ ene o.—Xlẽ 2 Mose 2:23-25.
4. Tsɔ kpe ɖe Israel-vi aglãdzelawo ŋu la, ame kawo hãe wokplɔ yi aboyo me le Babilon, eye nu ka tae womate ŋu awɔ nu sia nu si Sea bia tso wo si o?
4 Togbɔ be ŋutilãmenuhiahiãwo su Yudatɔ aboyomeawo si hã la, aleke nuwo nɔ na wo le mawusubɔsubɔ gome? Babilontɔwo gbã Yehowa fe gbedoxɔa kple vɔsamlekpuia, eye nunɔlawo megate ŋu nɔ wofe subɔsubɔdɔwo wɔm ɖe ɖoɖoa nu o. Mawu subɔla wɔnutefe siwo mewɔ naneke si dze na tohehe o hã nɔ aboyomeawo dome, eye ele na woawo hã be woakpe fu kple Yudatɔ bubuawo. Togbɔ be nɔnɔmea nɔ alea hã la, wowɔ wo tɔ sinua lé Mawu fe Sea me ɖe asi. Le kpɔɖeŋu me, esi Daniel kple efe zɔhɛ etɔ̃awo, siwo nye Sadrak, Mesak kple Abednego, wonɔ Babilon la, wogbe be yewomaɖu nuɖuɖu siwo nu Mawu de se ɖo na Yudatɔwo la o. Eye míenyae be Daniel gakpɔtɔ nɔ gbe dom ɖa na Mawu madzudzɔmadzudzɔe. (Dan. 1:8; 6:10) Ke hã, esesẽ na Yudatɔ Mawu-vɔ̃lawo be woawɔ nu sia nu si Mawu fe Sea bia tso wo si la le trɔ̃subɔlawo fe dziɖuɖu te.
5. Ŋugbe kae Yehowa do na efe dukɔa, eye nu ka tae ŋugbedodo sia ɖe dzesi?
5 Ðe Israel-viwo agate ŋu ava subɔ Mawu wòadze eŋu bliboe gbe ɖeka? Ɣemaɣi la, awɔ na wo be esia manya wɔ o, elabena Babilontɔwo meɖea asi le wofe aboyomewo ŋu gbeɖe o. Gake esia mate ŋu axe mɔ na Yehowa Mawu be wòana efe tameɖoɖo nava eme o. Edo ŋugbe na efe dukɔa be woakpɔ ablɔɖe, eye eva eme nenema hã. Mawu fe ŋugbedodowo medoa kpo emevava gbeɖe o.—Yes. 55:11.
ÐE BABILON ÐE ABOYO KRISTOTƆWO HÃ KPƆA?
6, 7. Nu ka tae wòsɔ be míagana numekɔkɔ yeye ku ɖe gɔmesese si nɔ mía si le egbegbe Babilon fe aboyomenɔnɔ ŋu la ŋu?
6 Ðe Kristotɔwo yi Babilon fe aboyo tɔgbi aɖe me kpɔa? Ƒe geɖe ye nye esi va yi la, magazine sia gblɔ be egbegbe Mawu subɔlawo yi Babilon fe aboyo me le fe 1918 me eye woɖe wo tso Babilon fe aboyomenɔnɔa me le fe 1919 me. Ke hã, le susu vovovo siwo me míadzro le nyati sia me kple esi kplɔe ɖo me ta la, míekpɔe be eva hiã be míagbugbɔ alé ŋku ɖe nya sia ŋu.
7 Bu eŋu kpɔ: Babilon Gã lae nye alakpasubɔsubɔ fe xexemefiaɖufe la. Eya ta, hafi míagblɔ be Mawu fe amewo yi Babilon fe aboyo me le fe 1918 me la, ke ele be Mawu fe amewo nazu kluviwo na alakpasubɔsubɔ le mɔ aɖe nu le fe ma me. Gake nyatefenyawo ɖee fia be, fe geɖe do ŋgɔ na Xexemeʋa Gbãtɔ la, Mawu subɔla amesiaminawo nɔ dɔ dzi vevie nɔ Babilon Gã la fe kawo tsom le wo ɖokuiwo ŋu, menye ɣemaɣie wonɔ efe kluviwo zum o. Togbɔ be enye nyatefe be woti amesiaminawo yome le xexemeʋa gbãtɔ me hã la, dunyahedziɖuɖuwo koŋ ye ti wo yome, ke menye Babilon Gã lae o. Eya ta edze fãa be Yehowa fe amewo meyi Babilon Gãa fe aboyo me le fe 1918 me o.
ƔEKAƔIE MAWU ƑE AMEWO YI BABILON ƑE ABOYO ME?
8. Nu kae va dzɔ le apostoloawo fe ku megbe? (Kpɔ nɔnɔmetata si le nyati sia fe gɔmedzedze.)
8 Le fe 33 K.Ŋ. fe Pentekoste ŋkekea dzi la, wotsɔ gbɔgbɔ kɔkɔe si ami na Yudatɔwo kple ame siwo trɔ dzi me zu Yudatɔwo. Kristotɔ yeye siawo va zu “dzidzime tiatia, nunɔla siwo nye fiawo, dukɔ kɔkɔe, dukɔ si nye Mawu fe nunɔamesi tɔxɛ.” (Xlẽ 1 Petro 2:9, 10.) Zi ale si apostoloawo kpɔtɔ nɔ agbe ko la, wokpɔ Mawu fe hameawo dzi beléletɔe. Gake le apostoloawo fe ku megbe la, ŋutsu siwo gblɔa “nya totrowo” la tso be “yewoahe nusrɔ̃lawo ne woadze yewo yome.” (Dɔw. 20:30; 2 Tes. 2:6-8) Ŋutsu siawo dometɔ geɖe nye dzikpɔla siwo nɔ agbanɔamedzinɔfewo le hameawo me, eye emegbe wova nye “bisiɔpwo.” Eyome wova ɖo nunɔlawo fe ha anyi, evɔ Yesu ŋutɔ gblɔ na eyomedzelawo be, “Mi katã la, nɔviwo mienye.” (Mat. 23:8) Ame ŋkuta siwo lɔ̃ xexemenunyala siwo nye Aristotle kple Plato fe nufiafiawo la va fã alakpasubɔsubɔ fe susuwo ɖe hameawo me, eye vivivi la, nufiafia mawo va xɔ ɖe nufiafia dzadzɛ siwo tso Mawu fe Nyaa me tefe.
9. Ƒo nu tso ale si Roma Dziɖuɖua da megbe na Kristotɔ xɔsegbelawo fe hame la kple nu si do tso eme ŋu.
9 Le fe 313 K.Ŋ. me la, Roma Fiagã Constantine si nye trɔ̃subɔla la va da asi ɖe Kristotɔ xɔsegbelawo fe hame ma dzi le se nu. Tso ɣemaɣi la, Ha la kple Dukɔa va nɔ dɔ wɔm asi-le-asi-me. Le kpɔɖeŋu me, le Nicaea Adaŋudetakpekpea megbe la, Constantine, si hã nɔ takpekpea me la, ɖe gbe be woakplɔ nunɔla si ŋkɔe nye Arius ayi aboyo me, le esi Arius melɔ̃ ɖe edzi be Yesue nye Mawu o ta. Emegbe, le Fiagã Theodosius I fe dziɖuɣi (379-395 K.Ŋ.) la, wova yɔ Kristotɔ xɔsegbelawo fe hame la be Katoliko, eye eyae va zu Roma Fiaɖufea fe subɔsubɔha koŋ. Ŋutinyaŋlɔlawo gblɔ tso Roma si nye trɔ̃subɔdukɔ la ŋu be ezu “Kristotɔwo fe dukɔ” le fe alafa enelia me. Nyatefea ye nye be, ɣemaɣi la, Kristotɔ xɔsegbelawo fe hamea va wɔ ɖeka kple Roma Fiaɖufea fe trɔ̃subɔsubɔhawo, eye wòva zu Babilon Gã la fe akpa aɖe. Ke hã, Kristotɔ amesiamina ʋɛ siwo le abe lu ene la nɔ wofe ŋutete katã wɔm be yewoasubɔ Mawu ale si dze, gake ame aɖeke meɖoa to nya siwo wogblɔna o. (Xlẽ Mateo 13:24, 25, 37-39.) Wonɔ Babilon fe aboyo me vavã!
10. Nu kae na anukwaretɔwo de dzesi ha la fe nufiafia totrowo le Kristotɔwo Ŋɔli fe fe alafa ʋɛ gbãtɔwo me?
10 Ke hã, le Kristotɔwo Ŋɔli fe fe alafa ʋɛ gbãtɔwo me la, ame geɖe tea ŋu xlẽa Biblia le Helagbe alo Latingbe me. Esia wɔe be wotea ŋu tsɔa nu siwo woxlẽna le Mawu fe Nyaa me la sɔna kple ha la fe nufiafiawo. Nu siwo woxlẽ le Biblia me la wɔe be wo dometɔ aɖewo gbe ha la fe nufiafia siwo mewɔ ɖeka kple Ŋɔŋlɔawo o, gake afɔku nɔ eme be ame naɖe efe susuwo agblɔ le gaglãgbe, eye ate ŋu abu efe agbe gɔ̃ hã.
11. Aleke hakplɔlawo wɔ xe mɔ ɖe Biblia-xexlẽ nu?
11 Ƒe aɖewo megbe la, ame akpa gãtɔ megadoa Helagbe kple Latingbe o, eye ha la meɖe mɔ be woaɖe Mawu fe Nyaa gɔme ɖe gbe siwo amewo dona la me o. Esia wɔe be hakplɔlawo kple agbalẽnyala ʋɛ aɖewo koe tea ŋu xlẽa Biblia le wo ɖokui si, evɔ menye hakplɔlawo katãe nya nuxexlẽ kple nuŋɔŋlɔ nyuie hã o. Gakpe ɖe eŋu la, wohea to na ame sia ame si fia nu si to vovo na ha la fe nufiafiawo la vevie. Eva hiã be Mawu subɔla amesiamina wɔnutefewo nanɔ fu fom le adzame, eye ɣeaɖewoɣi la, esia menya wɔna gɔ̃ hã o. Abe ale si ko wònɔ le Yudatɔ aboyome siwo nɔ Babilon gome ene la, nenema kee amesiaminawo, siwo nye “nunɔla siwo nye fiawo” hã mete ŋu nɔ Mawu subɔm abe hame si le ɖoɖo nu ene o. Babilon Gã la kpɔ ŋusẽ ɖe amewo dzi vavã!
KEKELIA VA TE KEKLẼ VIVIVI
12, 13. Nu vevi eve kawoe wɔe be amewo va kpɔ gbɔdzɔe vie tso Babilon Gã la fe ŋusẽkpɔɖeamedzi me? Ðe eme.
12 Ðe Kristotɔ vavãwo ava subɔ Mawu ale si dzea eŋu le ablɔɖe me le gaglãgbe gbe ɖeka? Ɛ̃! Gbɔgbɔmekekeli va te keklẽ vivivi le gbɔgbɔmevivitia me; eye susu vevi eve tae. Gbãtɔa ye nye agbalẽtamɔ̃ si woto vɛ le alafa 15 lia fe domedome. Hafi woato agbalẽtamɔ̃a vɛ le Europa dukɔwo me la, amewo kua kutri gbugbɔ ŋlɔa Biblia me nyawo kple asi. Gake Biblia siwo wogbugbɔ ŋlɔ kple asi la xɔ asi ŋutɔ eye womebɔ hã o. Wogblɔ be ate ŋu axɔ ɣleti ewo hafi nugbugbɔŋlɔla bibi nagbugbɔ aŋlɔ Biblia ɖeka pɛ kple asi! Gakpe ɖe eŋu la, lãgbalẽ siwo dzi woŋlɔa nu ɖo ɣemaɣi la xɔ asi ŋutɔ. Gake pepawo kple agbalẽtamɔ̃wo zazã doa tsɔtsɔe Biblia-tata ale gbegbe be agbalẽtala bibi ate ŋu azã wo atsɔ ata axa 1,300 sɔŋ le ŋkeke ɖeka ko me!
13 Nu vevi eveliae nye be le fe alafa 16 lia fe gɔmedzedze la, dzinɔamefotɔ ʋɛ aɖewo ɖoe wo ɖokui dzi ɖe Mawu fe Nyaa gɔme ɖe gbe siwo ame akpa gãtɔ dona me. Gbegɔmeɖela geɖewo ɖe Biblia gɔme togbɔ be wonyae be woate ŋu awu yewo gɔ̃ hã. Esia na ŋɔdzi lé hakplɔlawo. Nu ka tae? Nu si tae nye be wonɔ vɔvɔ̃m be ne Biblia ka mawuvɔ̃lawo si la, agblẽ nu le yewo ŋu vevie. Eye esi Biblia va nɔ agbɔ sɔm la, amewo nɔ exlẽm. Esi wonɔ exlẽm la, wobiaa nyawo abe esiawo ene: ‘Afi kae wofo nu tso ŋutiklɔdzo ŋu le le Mawu fe Nyaa me? Afi kae Biblia gblɔ le be woaxe fe ɖe misawɔwɔ na ame kukuwo ta? Biblia fe akpa kae fo nu tso papawo kple papatenɔlawo ŋu?’ Hakplɔlawo do dziku be amewo nɔ nya siawo biam. Mɔ kae amewo kpɔ be woabia nya mawo yewo? Ha la ho aʋa ɖe wo ŋu le goawo katã me. Wotsoa kufia na ŋutsu kple nyɔnu siwo tsi tsitre ɖe ha la fe nufiafiawo ŋu. Evɔ nufiafia siawo dometɔ aɖewo dzɔ tso trɔ̃subɔla xexemenunyala siwo nye Aristotle kple Plato, siwo nɔ anyi do ŋgɔ na Yesu Kristo la, fe nufiafiawo me. Ha la tsoa kufia na wo, eye Dukɔa kpɔa egbɔ be wowu wo. Wofe taɖodzinue nye be yewoaɖe dzi le amewo fo be woaganɔ Biblia xlẽm ale be woava nɔ nya biam yewo o. Wofe tameɖoɖoa dze edzi na wo ŋutɔ. Ke hã, ame ʋɛ aɖewo siwo fo dzi nɔ la mevɔ̃ Babilon Gã la fe ŋɔdzidodowo o. Esi wonya ɖɔ Mawu fe Nyaa kpɔ ko la, eva nɔ wo dzrom vevie! Nɔnɔmeawo sɔ nyuie azɔ be amewo nava kpɔ ablɔɖe tso alakpasubɔsubɔ si me.
14. (a) Nu kae na amewo gava se Biblia me nyatefea gɔme ɖe edzi le fe 1800-awo fe nuwuwu lɔfo? (b) Ƒo nu tso ale si Nɔviŋutsu Russell di nyatefeae ŋu.
14 Ame geɖe siwo Biblia me nyatefea fe tsikɔ nɔ wuwum la si yi dukɔ siwo me ha la mekpɔ ŋusẽ ɖe amewo dzi le boo o me. Wodi be yewoaxlẽ Biblia ahasrɔ̃e, eye yewoaɖo dze tso eŋu le yewo nɔewo dome faa, esime ame aɖeke mazi efe susuwo ɖe yewo dzi o. Dukɔ mawo dometɔ ɖekae nye Amerika (United States), afi si Charles Taze Russell kple efe zɔhɛwo dze Biblia-sɔsrɔ̃ gɔme tsitotsito le, le fe 1800-awo fe nuwuwu lɔfo. Le gɔmedzedzea me la, Nɔviŋutsu Russell fe taɖodzinue nye be yeakpɔe ɖa be subɔsubɔha siwo nɔ anyi ɣemaɣi la dometɔ kae nɔ nyatefea fiam hã. Etsɔ nu siwo wòsrɔ̃ le Biblia me la sɔ kple subɔsubɔha vovovowo fe nufiafiawo; subɔsubɔha siwo menye xɔsehawo o gɔ̃ hã nɔ eme. Etefe medidi o, eva kpɔe be subɔsubɔha mawo dometɔ aɖeke mewɔna ɖe nufiafia siwo le Mawu fe Nyaa me dzi pɛpɛpɛ o. Ɣeaɖeɣi la, Russell wɔ ɖoɖo do go kple hakplɔla aɖewo eye wònɔ mɔ kpɔm be woalɔ̃ ɖe Biblia me nyatefe siwo ŋu ye kple yefe zɔhɛwo yewoke ɖo la dzi eye woalɔ̃ faa afia nyatefenya mawo wofe hameviwo. Gake nya sia medze hakplɔlaawo ŋu o. Eme va kɔ na Biblia Nusrɔ̃viawo fãa be yewomate ŋu awɔ ɖeka kple ame siwo ɖoe kplikpaa be yewoaku ɖe alakpasubɔsubɔ ŋu goŋgoŋ la o.—Xlẽ 2 Korintotɔwo 6:14.
15. (a) Ɣekaɣie Kristotɔwo va nɔ Babilon Gã la fe kɔkuti te? (b) Biabia kawo fe ŋuɖoɖowoe míakpɔ le nyati si kplɔ esia ɖo me?
15 Míeva kpɔe be Kristotɔ vavãwo yi Babilon fe aboyo me ɣeyiɣi kpui aɖe le apostolo mamlɛtɔ fe ku megbe. Ke hã, biabia aɖewo fɔ ɖe te: Kpeɖodzi bubu kawoe ɖee fia be le fe siwo do ŋgɔ na fe 1914 me la, amesiaminawo nɔ Babilon Gã la fe kawo tsom le wo ɖokuiwo ŋu henɔ dodom le efe kluvinyenye te? Ðe wònye nyatefe be Yehowa meva kpɔ ŋudzedze ɖe esubɔlawo ŋu o le esi wofe gbefãɖeɖedɔa megava nɔ afɔ tsɔm nyuie le Xexemeʋa Gbãtɔ wɔɣi o ta? Eye ɖe mía nɔvi aɖewo megava lé wofe Kristotɔwo fe akpaɖekedzimademade me ɖe asi o, si wɔe be Yehowa megakpɔ ŋudzedze ɖe wo ŋu oa? Eye ne Kristotɔwo yi alakpasubɔsubɔ fe aboyo me tso fe alafa evelia Kristotɔwo Ŋɔli me la, ke ɣekaɣie wokpɔ ablɔɖe? Nyabiabia vevi aɖewoe nye esiawo. Míakpɔ wofe ŋuɖoɖowo le nyati si kplɔe ɖo me.


text:
NYATI SI LE AKPAA DZI
Ale Si Nàhe Viwò Le Xexe Si Me Ðokuitɔdidi Xɔ Afe Ðo
MƆNUKPƆKPƆWO sua mía si gbe sia gbe be míawɔ nyui na amewo. Gake edze abe tɔnye-ko-nenyo fe susue le ame akpa gãtɔ si egbea ene. Àkpɔ esia fe kpeɖodzi le afi sia afi kloe—le ale si ametafatafa megakpea ŋu na amewo o, ale si amewo kua ʋu ameŋumabumabutɔe, kple ale si amewo zãa dzugbewo kabakaba hedoa dziku heliheli ɖe nu sue aɖe ko ta.
Míekpɔa ɖokuitɔdidinuwɔnawo le afe geɖewo hã me. Le kpɔɖeŋu me, ame aɖewo gbea srɔ̃ le esi wova le sesem le wo ɖokuiwo me be “yewomegasɔ na yewo nɔewo o” ta. Dzila aɖewo hã fãa ɖokuitɔdidi fe nɔnɔme ɖe wo viwo me le manyamanya me. Le mɔ ka nu? Le esi wowɔa nu sia nu si dim ɖeviawo le na wo, evɔ womelɔ̃na be yewoahe to na wo o ta.
Gake enyo ŋutɔ be dzila bubu aɖewo li egbea siwo le hehe nam wo viwo be woaganye ɖokuitɔdilawo o. Enɔa bɔbɔe na ɖevi siwo bua ame ŋu henyoa dɔme be woadze xɔlɔ̃ nyuiwo eye wofe xɔlɔ̃dzedzea nali ke. Azɔ hã, nu dzea wo ŋu wu. Nu ka ta? Elabena Biblia fe nya siawo le etefe: “Dzidzɔ geɖe le nunana me wu nuxɔxɔ.”—Dɔwɔwɔwo 20:35.
Aleke dzilawo awɔ akpe ɖe wo viwo ŋu be woanye ameŋubulawo kple dɔmenyolawo eye woatsri tɔnye-ko-nenyo fe xexea fe ya si le fofom ɖe wo la? De ŋugble le nu etɔ̃ siwo gbɔna, siwo ate ŋu afã ɖokuitɔdidi ɖe viwòwo me ŋu, eye nàkpɔ ale si nàwɔ afo asa na mɔtetre siawo.
1 Amekafukafu Si Gbɔ Eme
Kuxia. Numekulawo de dzesii be nɔnɔme ɖefuname aɖe va le ɖekakpui kple ɖetugbui geɖe siwo xɔm wole ɖe dɔ me egbea si sum. Wosena le wo ɖokui me be yewodze na nu nyuitɔ kekeake—wole mɔ kpɔm be nu nadze edzi na yewo godoo, ne womete ŋu le nu boo aɖeke wɔm o gɔ̃ hã. Ewɔna na wo dometɔ aɖewo be ele be woado yewo ɖe ŋgɔ kabakaba, evɔ womebi ɖe dɔa wɔwɔ me hã o. Bubu aɖewo hã susu be yewonye ame veviwo, eya ta ele be woawɔ nu ɖe yewo ŋu etɔxɛe. Ke ne wova kpɔe be amewo mebua yewo nenema o la, dzi ɖena le wo fo.
Nu si gbɔ wòtso. Ne èdo afɔ na nɔnɔme sia si le egbeviwo me la, ɣeaɖewoɣi àkpɔe be etso ale si wohe ɖeviawoe gbɔ. Le kpɔɖeŋu me, dzila aɖewo ɖe mɔ ame ɖokui bubu ame vevii fe gbɔgbɔ si va bɔ le ŋkeke siawo me la kpɔ ŋusẽ ɖe wo dzi akpa. Nu si dzi wotu nukpɔsusu sia ɖoe nye be: Ne ɖeviwo kafukafu vie nyo na wo la, ke wo kafukafu geɖe anyo awu. Edze abe ɖe nukpɔsusu sia sɔ ene. Gake nu si esia fiae nye be, ne ègbe nya na viwò alo ègbe lɔlɔ̃ ɖe nane dzi nɛ la, ekema èle dzi ɖem le efo. Egbea wobe dzila si makpe ɖe via ŋu be wòabu eɖokui ame vevii o la menye dzila ɖɔʋu o. Nu si esia fia koe nye be, mele be dzilawo nana wo viwo nabu fɔ wo ɖokuiwo gbeɖe o.
Esiae na vifofo kple vidada geɖewo va le kesekuku ɖɔm na wo viwo, elabena wokafua wo, evɔ womewɔ naneke si dze kafukafu hafi o. Ɣesiaɣi si ɖevia wɔ nane, ne eganye nu sue aɖe hã, wokafunɛ vevie ɖe eta; ɣesiaɣi si ɖevia wɔ nu gbegblẽ aɖe, ne eganye bometsinu aɖe hã, woŋea aɖaba fua edzi. Dzila siawo fe susue nye be, nu si ana ɖevia nade asixɔxɔ eɖokui ŋue nye esi: be yewoamia nu ɖe efe gbegblẽfewo dzi ahakafu efe nyuifewo. Esia va le vevie na dzilawo kura wu nu siwo wòle be ɖeviawo nawɔ wòahe dzidzɔ avɛ na wo la fiafia wo.
Nya si Biblia gblɔ. Biblia lɔ̃ ɖe edzi be esɔ be woakafu ame nenye be amea dze nɛ. (Mateo 25:19-21) Gake kesekuku ɖɔɖɔ na ɖeviwo mana nukpɔsusu si sɔ nasu wo si tso wo ɖokuiwo ŋu o. Biblia fe nya siawo nye nyatefe be: “Ne ame aɖe susuna be yenye nane, evɔ menye naneke o la, eɖokui blem wòle.” (Galatiatɔwo 6:3) Eya ta Biblia gblɔ na dzilawo wòsɔ be: ‘Mègagbe tohehe na viwò o; ne èfoe kple ati la, menye kuku ge wòala o.’ *—Lododowo 23:13.
Nu si nàte ŋu awɔ. Na wòanye wò taɖodzinu be nàɖɔ viwòwo ɖo ɣesiaɣi si wòhiã, eye nàkafu wo ɣesiaɣi si wodze nɛ. Mèganɔ kesekuku ɖɔm na viwòwo o. Esia maɖe vi na wo o. Agbalẽ si nye Generation Me gblɔ be: “Kakaɖeameɖokuidzi vavãtɔ sua ame si ne etu efe ŋutetewo ɖo eye wòsrɔ̃ nu geɖe, ke menye be woanɔ ekafum be ele agbagba dzem ŋutɔ evɔ mewɔ naneke si dze kafukafu o.”
‘Mègabu ɖokuiwò ŋu wu ale si dze o; ke boŋ bɔbɔ ɖokuiwò.’—Romatɔwo 12:3
2 Ametakpɔkpɔ Si Gbɔ Eme
Kuxia. Edze abe ɖekakpui kple ɖetugbui geɖe siwo xɔm wole ɖe dɔ me egbea medzra ɖo ɖe tenɔnɔ ɖe nɔnɔme sesẽwo nu o ene. Ne wobu fɔ wo le nu suetɔ kekeake me la, egbãa dzi na wo vevie. Nu medzea wo dometɔ aɖewo hã ŋu o, eye dɔ si ŋu wosusu be bubu le koe wodina be yewoawɔ. Le kpɔɖeŋu me, Ðk. Joseph Allen gblɔ le agbalẽ si nye Escaping the Endless Adolescence me be, esi yenɔ gbe biam ɖekakpui aɖe be yeaxɔe ɖe dɔ me la, ɖekakpuia gblɔ be: “Ewɔ nam be dɔ si wòle be mawɔ la fe akpa aɖewo ati ame vie, evɔ nyemedi be nye dɔ natim o.” Ðk. Allen gblɔ kpee be: “Mekpɔe be ɖekakpui sia mese egɔme be dɔ sia dɔ fe akpa aɖe ati ame vie godoo o. Mebia ɖokuinye be, nu kawoe wòwɔ tso ɖevime kakaa tsi xɔ fe blaeve vɔ etɔ̃ eye menya esia o?”
Nu si gbɔ wòtso. Le fe siawo me la, dzila geɖe di be yewoakpɔ yewo viwo ta tso nɔnɔme sesẽ ɖe sia ɖe me. Tsɔe be viwòa do kpo nu le sukudodokpɔ me. Ðe nàyi ava kpɔ efe nufiala be wòatrɔ xexlẽdzesi si ɖevia xɔa? Tsɔe be kpovitɔwo do fe na viwò be eda ʋukuse aɖe dzi. Ðe nàxe fea ɖe enua? Tsɔe be ame si viwòa di be yeava ɖe la tso srɔ̃ɖeŋugbedodoa me. Ðe nàda fɔbubua katã ɖe ame kemɛa dzia?
Togbɔ be ele dzɔdzɔmenu be nàkpɔ viwòwo ta hã la, ametakpɔkpɔ si gbɔ eme ate ŋu ana nɔnɔme madeamedziwo nasu ɖeviawo si—womakpɔe be ele be yewoatsɔ yewofe nuwɔnawo fe agba o. Agbalẽ si nye Positive Discipline for Teenagers gblɔ be: “Ne edzɔ alea la, ɖeviwo manyae be yewoate ŋu ado dzi ato nɔnɔme sesẽwo kple dziɖeleamefowo me ahasrɔ̃ nu tso wo me gɔ̃ hã o, ke boŋ wotsina va zua ɖokuitɔdilawo, eye wotsɔnɛ be, yewo dzilawo kple ame bubuwo li akpe ɖe yewo ŋu ɣesiaɣi.”
Nya si Biblia gblɔ. Míato nɔnɔme sesẽwo me godoo le agbe me. Biblia gblɔ be: “Azãgbe kple nuɖiɖeame li na wo katã.” (Nyagblɔla 9:11) Ame nyuiwo hã toa xaxawo me. Le kpɔɖeŋu me, apostolo Paulo to nɔnɔme sesẽ vovovowo me esi wònɔ nyanyuigbɔgblɔdɔa wɔm. Ke hã, tenɔnɔ ɖe xaxawo nu ɖe vi nɛ! Egblɔ be: “Mesrɔ̃e be ele be nu siwo le asinye la nadze ŋunye. Ɛ̃, . . . mesrɔ̃ nu ɣaɣla sia: be manya ale si woɖia fo kple ale si dɔ wua ame, ale si nu bɔna ɖe ame si kple ale si nu hiãa ame.”—Filipitɔwo 4:11, 12.
Nu si nàte ŋu awɔ. Bu afi si viwòwo tsi se ɖo ŋu eye nàdze agbagba awɔ ɖe Biblia fe mɔfiame sia dzi: ‘Ame sia ame atsɔ ye ŋutɔ fe agba.’ (Galatiatɔwo 6:5) Ne kpovitɔwo do fe na viwò be eda ʋukuse aɖe dzi la, ɖewohĩ anyo wu be nàna ɖevia ŋutɔ nawɔ dɔ atsɔ axe fea. Ne viwòa do kpo nu le sukudodokpɔ me la, na wòakpɔe be esia fia be ele be wòasrɔ̃ nu nyuie wu. Ne ame si viwòa di be yeava ɖe tso srɔ̃ɖeŋugbedodoa me la, fa dzi nɛ—gake le ɣeyiɣi si sɔ me la, kpe ɖe eŋu wòade ŋugble le nya siawo tɔgbi ŋu: ‘Ne ètrɔ kpɔ megbe la, ɖe nutefekpɔkpɔ sia na nèkpɔ ale si nàwɔ nuwo wòaganyo wu ɣebubuɣia?’ Ðevi siwo xɔa mɔfiame tsɔ kpɔa wofe kuxiwo gbɔe la tua dzinɔamefo ɖo, eye wova kana ɖe wo ɖokui dzi. Nɔnɔme siawo masu wo si nenye be ame bubu aɖe tsɔa wofe agba na wo ɣesiaɣi o.
‘Ame sia ame nado nu si ye ŋutɔ fe dɔwɔwɔ nye la kpɔ, ekema akpɔ susu si ta wòatso aseye ɖo.’—Galatiatɔwo 6:4
3 Nunana Si Gbɔ Eme
Kuxia. Numekuku aɖe si wowɔ tso sɔhɛwo ŋu ɖee fia be wo dometɔ 81 le alafa me gblɔ be nu si le vevie wu na yewo le agbe mee nye be ‘yewoava zu kesinɔtɔwo’—womebu kpekpe ɖe ame bubuwo ŋu ya be ele vevie kura o. Gake kesinɔnuwo didi vivivo mehea dzidzɔ vanɛ o. Numekulawo gblɔ be ame siwo fe susu katã le kesinɔnuwo ŋue nye ame siwo mekpɔa dzidzɔ boo o eye woléa blanui hã wu. Wokpɔa lãmesẽkuxiwo kple susumedɔwo hã bɔbɔe wu.
Nu si gbɔ wòtso. Kuxia fe ɖe tso fome si me wonyi ɖevia le—si tsia dzi ɖe ŋutilãmenuwo ŋu fũu akpa—gbɔ. Agbalẽ si nye The Narcissism Epidemic gblɔ be: “Dzilawo di be yewoana yewo viwo nakpɔ dzidzɔ, eye ɖeviwo di be nu geɖe nasu yewo si. Eya ta nuwo fefle dzi ko dzilawo le na wo. Ðeviawo kpɔa dzidzɔ ya, gake ɣeyiɣi kpui aɖe koe wokpɔnɛ. Kasia, wogale nu bubuwo dim kpee.”
Edzɔa dzi na dɔwɔfe siwo wɔa adzɔnuwo be nunɔamesiwo meɖia fo na amewo o, eya ta wogale dzo flɔm ɖe amewo te geɖe wu be woanɔ nuwo fefle dzi. Wogblɔna be, ‘Ele be nyuitɔ kekeake nasu asiwò,’ alo, ‘Esia tɔgbie dze wò.’ Sɔhɛ geɖewo zu fenyilawo le esi nu siwo le tsia dzi ‘su wo si,’ evɔ wònye ɖe woflee agbanae ta.
Nya si Biblia gblɔ. Biblia lɔ̃ ɖe edzi be míehiã ga. (Nyagblɔla 7:12) Gake exlɔ̃ nu mí hã be, “nu vɔ̃ɖi fomeviwo katã fe ke ɖekae nye galɔlɔ̃.” Egblɔ kpee be: “Esi ame aɖewo ti lɔlɔ̃ sia fomevi yome la, . . . wotsɔ vevesese geɖe ŋɔ wo ɖokuiwo flofloflo.” (1 Timoteo 6:10) Biblia xlɔ̃ nu mí be míagati ŋutilãmenuwo yome o, ke boŋ míana agbemenuhiahiã vevi siwo le mía si la nadze mía ŋu.—1 Timoteo 6:7, 8.
‘Ame siwo ɖoe kplikpaa be yewoazu kesinɔtɔwo la, gena ɖe tetekpɔ kple mɔtetre kpakple movidzɔdzɔ fe nudzodzro geɖe me.’—1 Timoteo 6:9
Nu si nàte ŋu awɔ. Ne dzilae nènye la, ekema dzro ɖokuiwò me nàkpɔ susu si le asiwò ɖe gakpɔkpɔ kple nunɔamesiwo fefle ŋu. Tsɔ nu siwo le vevie wu la ɖo nɔfe gbãtɔ, eye nàkpe ɖe viwòwo hã ŋu be woawɔe nenema. Agbalẽ si nye The Narcissism Epidemic, si me nyawo míeyɔ va yi, ɖo aɖaŋu be: “Dzilawo kple ɖeviwo ate ŋu adzro nya siawo tɔgbi me ɖekae: ‘Ɣekaɣiwoe wòanyo be nàfle nu siwo fe asi dzi woɖe kpɔtɔ? Ɣekaɣiwoe manyo be nàflee o?’ ‘Viɖe kae nàkpɔ tso nu sia fefle me?’ ‘Ɣekaɣie nèfle nane le esi wòwɔ na ame bubu aɖe be ele be wòanɔ asiwò ta ko?’”
Kpɔ nyuie be nàgazã “nuwo fefle na ame” atsɔ aŋe aɖaba afu fomekuxi siwo gbɔ wòle be woakpɔ dzi o. Agbalẽ si nye The Price of Privilege gblɔ be: “Nunɔamesiwo menye nu si woatsɔ aɖɔ li fomekuxiwo gbɔ kpɔkpɔ kura o. Ele vevie be woazã nuŋububu nyui, gɔmesese deto, kple veveseseɖeamenu atsɔ akpɔ kuxiwo gbɔe, ke menye be woazã afɔkpa yeye kple nu bubu siwo ga ate ŋu afle atsɔ akpɔ wo gbɔe o.”
^ mm. 11 Biblia meda asi ɖe ŋutasẽnuwɔwɔ ɖe ɖeviwo ŋu dzi o, eɖanye le ŋutilã me loo alo seselelãme o. (Efesotɔwo 4:29, 31; 6:4) Taɖodzinu si le ɖeviwo ɖɔɖɔɖo ŋue nye be dzilawo nafia nu wo, ke menye be woatsɔ aɖe wofe dziku ɖe go o.


text:
Alɔdzedɔwɔfe Kple Tsaɖiɖi Ŋuti Nyatakakawo
Míele kpewòm dzidzɔtɔe be nàva ɖi tsa le míafe alɔdzedɔwɔfewo kple agbalẽtafewo. Kpɔ alɔdzedɔwɔfeawo kple tsaɖiɣiwo.
Thailand
78/12 Soi 31 Serithai Road
Bungkum
BANGKOK 10 240
THAILAND
+66 2-375-2200
+66 2-732-4971
Tsaɖiɖi
Dzoɖa va se ɖe Fiɖa
Ŋdi ga 8 va se ɖe ga 11 kple ŋdɔ ga 1 va se ɖe ɣetrɔ ga 4
Tsaɖiɖia axɔ gafofo 1
Nu Ðedzesiwo
Míeɖea Biblia-srɔ̃gbalẽwo gɔme ɖe Thailandgbe, Laosgbe kple Lahugbe. Míekpɔa Yehowa Ðasefowo fe dɔwo dzi le Thailand kple Laos.


text:
Srɔ̃ Yehowa Ƒe Veveseɖeamenu
“Yehowa, Yehowa, Mawu nublanuikpɔla kple veveseɖeamenula.”—2 MOSE 34:6.
1. Mɔ tɔxɛ ka nue Yehowa ɖe ame si wònye la fia Mose le, eye nu ka tae esia ɖe dzesi?
GBE ɖeka, Mawu fo nu tso efe ŋkɔ kple efe nɔnɔme nyoameŋuawo ŋu na Mose tsɔ ɖe ame si wònye la fiae. Nublanuikpɔkpɔ kple veveseɖeamenu ye nye nɔnɔme siwo wòyɔ gbã. (Xlẽ 2 Mose 34:5-7.) Yehowa ate ŋu afo nu tso efe ŋusẽ alo efe nunya ŋu hafi. Gake esi Mose di be yeakpɔ kakaɖedzi be Mawu le megbe na ye ta la, Yehowa te gbe ɖe Efe nɔnɔme siwo ɖee fia be yedina vevie be yeakpe ɖe ye subɔlawo ŋu la boŋ dzi. (2 Mose 33:13) Ðe mewɔ dɔ ɖe dziwò be Mawu he susu yi efe nɔnɔme lédziname siawo dzi gbã oa? Le nyati sia me la, míate gbe ɖe nɔnɔme nyui si nye veveseɖeamenu dzi. Veveseɖeamenu fia be ame nade dzesi ame bubuwo fe fukpekpewo alo nɔnɔme sesẽ si me wole ahadi be yeawɔ nane atsɔ aɖe wofe fukpekpewo dzi akpɔtɔ.
2, 3. (a) Nu kae ɖee fia be amegbetɔwo sea veve ɖe ame nu le dzɔdzɔme nu? (b) Nu ka tae wòle vevie be nàtsɔ ɖe le nya si Biblia gblɔ tso veveseɖeamenu ŋu la me?
2 Mawu wɔ amegbetɔwo ɖe efe nɔnɔme nu. Esi Yehowa sea veve ɖe ame nu ta la, amegbetɔwo hã tsɔa ɖe le eme na ame bubuwo le dzɔdzɔme nu. Ame siwo menya Mawu vavã la o gɔ̃ hã sea veve ɖe ame nu zi geɖe. (1 Mose 1:27) Ale si amewo wɔ nu ɖe ame bubuwo ŋu veveseseɖeamenutɔe la fe ŋutinya geɖewo le Biblia me. Le kpɔɖeŋu me, àɖo ŋku gbolo eve siwo nɔ nya ʋlim ku ɖe vidzĩ aɖe ŋu le Salomo ŋkume la dzi. Wo dometɔ ɖe sia ɖe be yee nye vidzĩa dada. Gake esi Salomo ɖe gbe be woama ɖevia ɖe eve tsɔ do wo kpɔ la, nyɔnu si nye vidzĩa dada la fe dɔme trɔ ɖe via ŋu. Esia ʋãe wòɖe kuku na fia la be wòatsɔ ɖevia ana nyɔnu kemɛa. (1 Fia. 3:23-27) Alo wò susu ayi Farao vinyɔnu si xɔ na Mose vidzĩ la dzi. Togbɔ be enyae be Hebrivie ɖevi si yefɔ la nye eye ɖe wòle be woawui hã la, “efe nu wɔ nublanui nɛ” eye wòtso nya me be ye ŋutɔ yeanyii wòazu ye vi.—2 Mose 2:5, 6.
3 Nu ka tae wòle vevie be nàsrɔ̃ nu geɖe tso veveseɖeamenu ŋu? Nu si tae nye be Biblia de dzi fo na mí be míasrɔ̃ Yehowa. (Ef. 5:1) Gake togbɔ be Yehowa wɔ amegbetɔwo be woase veve ɖe ame nu hã la, blibomademade si fe dome míenyi tso Adam gbɔ la wɔe be míedia mía ɖokui tɔ. Ɣeaɖewoɣi la, menɔa bɔbɔe na mí be míatso nya me nenye be míakpe ɖe ame bubuwo ŋu loo alo míakpɔ nu siwo ade míawo ŋutɔwo ɖeɖe ko dzi la gbɔ o. Esia nana ame aɖewo tsia evedomesi, alo womenyaa nu si tututu woawɔ o. Nu kae ate ŋu akpe ɖe ŋuwò be nàyi edzi atsɔ ɖe le eme na amewo ahase veve ɖe wo nu geɖe wu? Gbã, di ɣeyiɣi nàdzro ale si Yehowa kple ame bubuwo ɖe veveseɖeamenu fia la me. Evelia, de ŋugble le ale si nàte ŋu asrɔ̃ Mawu fe kpɔɖeŋua kple ale si esia wɔwɔ aɖe vi na wòe la ŋu.
YEHOWA ÐO VEVESEÐEAMENU ƑE KPƆÐEŊU DEBLIBO ÐI
4. (a) Nu ka tae Yehowa dɔ mawudɔlawo ɖo ɖe Sodom? (b) Nu kae míesrɔ̃ tso Lot kple vianyɔnuawo fe ŋutinya me?
4 Yehowa fe veveseɖeamenu fe kpɔɖeŋu geɖe le Biblia me. Bu nu si wòwɔ na Lot ŋu kpɔ. Sodom kple Gomora tɔwo fe ŋukpenanuwɔwɔ dzimesesẽtɔe la “ɖe fu na” ame dzɔdzɔe ma “vevie.” Le nyatefe me la, Mawu kpɔe be nu gbegblẽ wɔla mawo dze ku, eya ta eɖoe be yeatsrɔ̃ wo. (2 Pet. 2:7, 8) Mawu dɔ mawudɔlawo ɖa be woaɖaɖe Lot. Mawudɔlawo xlɔ̃ nu Lot kple efe fomea be woasi adzo le du siwo tsrɔ̃ ge woala la me. “Esi wòle hehem ɖe megbe la, Yehowa ve enu ale be [mawudɔlawo] lé eya kple srɔ̃a kpakple vianyɔnu eveawo fe alɔnu hekplɔ wo yi dua godo.” (1 Mose 19:16) Ðe kpɔɖeŋu ma meɖee fia be Yehowa nya nɔnɔme sesẽ siwo me esubɔla wɔnutefewo tona ɣeaɖewoɣi la nyuie oa?—Yes. 63:7-9; Yak. 5:11; 2 Pet. 2:9.
5. Aleke Mawu fe Nyaa kpena ɖe mía ŋu be míasrɔ̃ veveseɖeamenu abe ale si wòdze le 1 Yohanes 3:17 ene?
5 Menye ɖeko Yehowa sea veve ɖe ame nu ko evɔ o, ke ena efe amewo kpɔ nu si tae wòle be woaɖe nɔnɔme nyui sia afia hã fe vevienyenye. Bu se aɖe si wòde na Israel-viwo ŋu kpɔ. Ne ame aɖe do ga na nɔvia la, ate ŋu axɔ fenyilaa fe avɔ abe awɔbanu ene. (Xlẽ 2 Mose 22:26, 27.) Gake ele be wòagbugbɔ avɔa nɛ hafi zã nado ale be vuvɔ nagawɔe o. Ame aɖe si mesea veve ɖe ame nu o la madi be yeagbugbɔ avɔa ana fenyilaa o, gake Yehowa fia efe amewo be woagawɔ nu nenema o. Ke boŋ woanye ame siwo sea veve ɖe ame nu. Ðe nufiame vevi si dze le sea me la meʋã mí be míase veve ɖe ame nu oa? Ne mía nɔviwo ɖo xaxa me eye míate ŋu axɔ na wo be vuvɔ nagawɔ wo o, le kpɔɖeŋunyagbɔgblɔ nu la, ɖe míagbe kpekpeɖeŋunana woa?—Kol. 3:12; Yak. 2:15, 16; xlẽ 1 Yohanes 3:17.
6. Nu kae míate ŋu asrɔ̃ tso ale si Yehowa dze agbagba enuenu be yeaɖɔ Israel dukɔa si dze aglã ɖo la me?
6 Yehowa kpɔ nublanui na efe dukɔ Israel esime wowɔ nu vɔ̃ ɖe eŋu gɔ̃ hã. Biblia gblɔ be: “Ke wo tɔgbuiwo fe Mawu Yehowa dɔa efe dɔlawo woxlɔ̃a nu wo enuenu, elabena efe dɔme trɔ ɖe efe dukɔ la kple efe nɔfe la ŋu.” (2 Kron. 36:15) Ðe mele be míawo hã míafe dɔme natrɔ ɖe ame siwo ate ŋu atrɔ dzi me ava zu Mawu xɔlɔ̃wo la ŋu nenema ke oa? Yehowa medi be ame aɖeke natsrɔ̃ le ʋɔnudɔdrɔ̃ si gbɔna la me o. (2 Pet. 3:9) Eya ta, esi mɔnukpɔkpɔa gakpɔtɔ li la, mina míayi edzi anɔ efe nuxlɔ̃amegbedeasia gblɔm na amewo ale be Mawu fe nublanuikpɔkpɔ naɖe vi na wo.
7, 8. Nu ka tae fome aɖe xɔe se be Yehowa fe dɔme trɔ ɖe yewo ŋu?
7 Kpɔɖeŋu geɖewo li egbea siwo ɖee fia be Mawu fe dɔme trɔna ɖe efe amewo ŋu. Bu nu si dzɔ ɖe fome aɖe kple wo viŋutsuvi si xɔ fe 12, si míayɔ be Milan, dzi ŋu kpɔ. Nu sia dzɔ esime aʋa dzɔ ɖe to vovovo me tɔwo dome le fe 1990-awo fe gɔmedzedze. Milan, nɔviaŋutsu, wo dzilawo kple Ðasefo bubu geɖewo nɔ bɔs me tso Bosnia yina Serbia. Woyina nutome gã takpekpe aɖe si me Milan dzilawo ɖoe be yewoaxɔ nyɔnyrɔ le. Gake esi wova ɖo dea dzi la, dedzisrafowo he fomea do goe le bɔsua me le esi wonye to bubu me tɔwo ta; ke hã, woɖe mɔ na nɔvi bubuawo ya be woayi mɔzɔzɔa dzi. Esi wosika fomea ɖi ŋkeke eve sɔŋ megbe la, dedzisrafoawo fe amegã fo ka na efe tatɔ hebiae be nu kae yewoawɔ na fome sia hã. Esi wònye be amegãa tɔ ɖe fomea ŋkume hafi nɔ nu fom na efe tatɔa ta la, wo katã wosee wòɖo eŋu nɛ be, “Mikplɔ wo yi miada tu wo!”
8 Esime amegãa nɔ nu fom na etɔwo la, ŋutsu eve aɖewo te ɖe fomea ŋu hegblɔ na wo dzaa be Ðasefowoe yewonye. Wogblɔ be nɔvi siwo nɔ mɔa zɔm kpli wo lae va gblɔ nu si dzɔ ɖe wo dzi la na yewo. Ŋutsuawo gblɔ na Milan kple nɔviaŋutsua be woage ɖe yewofe ʋua me ne yewoatso dea, le esi wònye be womebiaa mɔzɔgbalẽ aɖeke tso ɖeviwo si o ta. Eye wogblɔ na wo dzilawo be woayi aɖato tefe si dea fe mɔxenu mele o ava tso yewo le dea godo. Nyaa wɔ moyaa na Milan ale gbegbe be menya nenye be yeako nu loo alo yeafa avi o. Edzilawo bia ŋutsuawo be: “Ðe miesusu be woaɖe asi le mía ŋu míadzo nenema?” Ke hã, esi wozɔ dzo yina la, ɖeko wònɔ abe ɖe dedzisrafoawo menɔ wo kpɔm o ene. Dzilaawo kple wo viawo yi ɖado go le dea godo. Ale wozɔ mɔa yi takpekpewɔfea eye woka ɖe edzi be Yehowa ɖo gbe siwo yewodo ɖa be wòaxɔ na yewo la ŋu. Ele eme be Biblia na míenya be Yehowa mexɔna na esubɔlawo nukutɔe alea ɣesiaɣi o. (Dɔw. 7:58-60) Ke hã, Milan gblɔ ale si wòse le eɖokui me. Egblɔ be: “Ðeko wònɔ abe ɖe mawudɔlawo gbã ŋku na asrafoawo ene eye Yehowa xɔ na mí.”—Ps. 97:10.
9. Esi Yesu kpɔ nɔnɔme si me ameha siwo dze eyome le la, aleke wòwɔ nui? (Kpɔ nɔnɔmetata si le nyati sia fe gɔmedzedze.)
9 Míate ŋu asrɔ̃ nu vevi aɖe tso Yesu gbɔ. Ameha siwo va egbɔ la fe nu wɔ nublanui nɛ, elabe “wowɔ fu wo, eye wotsi yame abe alẽ siwo nu kplɔla mele o la ene.” Aleke wòwɔ nu ɖe wo ŋui? ‘Ede asi nu geɖewo fiafia me wo.’ (Mat. 9:36; xlẽ Marko 6:34.) Ale si wòwɔ nui la to vovo sãsãsã na ale si Farisitɔwo wɔa nui. Woawo ya womedina kura be yewoakpe ɖe ame tsɛwo ŋu o. (Mat. 12:9-14; 23:4; Yoh. 7:49) Gake ɖe wò ya mèdi vevie be yeakpe ɖe ame siwo gbɔgbɔmedɔ le wuwum la ŋu abe ale si Yesu wɔe ene oa?
10, 11. Ɣesiaɣie wòasɔ be míakpɔ nublanui alo míafe dɔme natrɔ ɖe ame ŋua? Ðe eme.
10 Ke hã, mefia be ele be míakpɔ nublanui alo míafe dɔme natrɔ ɖe ame ŋu le nɔnɔme ɖe sia ɖe me o. Nublanuikpɔkpɔ si Mawu ɖe fia le Biblia me kpɔɖeŋu siwo me míedzro va yi la sɔ. Gake Fia Saul hã ɖe afɔ aɖe si wòsusu be enye nublanuikpɔkpɔ, ke hã, nu si wòwɔ la nye tomaɖomaɖo Mawu fe gbe. Ena Agag, si nye Mawu fe amewo fe futɔ la tsi agbe, eye metsrɔ̃ lã nyuitɔwo hã o. Esia ta, Yehowa gbe Saul be maganye fia ɖe Israel nu o. (1 Sam. 15:3, 9, 15, etenuŋɔŋlɔ) Yehowa nye Ʋɔnudrɔ̃la dzɔdzɔe. Enya nu si le ame fe dzi me, eye wònya nɔnɔme si me mele be woakpɔ nublanui le o. (Kony. 2:17; Eze. 5:11) Ɣeyiɣi li gbɔna si me wòava drɔ̃ ʋɔnu ame siwo katã gbe toɖoɖoe. (2 Tes. 1:6-10) Menye ɣemaɣie wòakpɔ nublanui na ame siwo wòdrɔ̃ ʋɔnui be wonye ame vɔ̃ɖiwo la o. Ke boŋ, wo tsɔtsrɔ̃ ɖa anye nublanuikpɔkpɔ na ame dzɔdzɔe siwo wòaxɔ ɖe agbe la.
11 Eme kɔ fãa be menye míafe dɔe wònye be míadrɔ̃ ʋɔnu amewo be wodze na tsɔtsrɔ̃ alo agbetsitsi o. Ke boŋ ehiã be míawɔ míafe ŋutete ɖe sia ɖe fifia be míakpe ɖe amewo ŋu. Eya ta, mɔ kawo nue míate ŋu akpɔ nublanui na mía haviwo alo míafe dɔme natrɔ ɖe wo ŋu le wòasɔ? Bu wo dometɔ aɖewo ŋu kpɔ.
MƆ SIWO NU WÒASƆ LE BE MÍAƑE DƆME NATRƆ ÐE AMEWO ŊU
12. Aleke nàte ŋu aɖe dɔmetɔtrɔ afia amewo le nuwɔwɔ kpli wo me?
12 Kpe ɖe amewo ŋu gbe sia gbe. Mawu di tso ame siwo le agbagba dzem be yewoasrɔ̃ Yesu la si be woanye ame siwo fe dɔme trɔna ɖe wo haviwo kple hati Kristotɔwo ŋu. (Yoh. 13:34, 35; 1 Pet. 3:8) Woɖea dɔmetɔtrɔ gɔme hã be “vevesese ɖe ame ti.” Ame si fe dɔme trɔna ɖe ame ŋu la dina vevie be yeawɔ nane atsɔ akpe ɖe ame siwo le fu kpem la ŋu. Eya ta, di mɔ siwo dzi nàto awɔ esia! Le kpɔɖeŋu me, ɖe nàte ŋu awɔ afemedɔwo na ame aɖe alo atsɔ dɔ nɛa?—Mat. 7:12.
13. Mawu fe amewo fe nɔnɔme nyui kawoe ɖea dzesi ne dzɔdzɔmefɔkuwo dzɔ?
13 Kpɔ gome le kpekpeɖeŋunadɔwo me. Ame siwo ŋu dzɔdzɔmefɔkuwo gblẽ nu le la fe fukpekpewo tefe kpɔkpɔ wɔa dɔ ɖe ame geɖe dzi wofe dɔme trɔna ɖe wo ŋu. Wonya Yehowa fe amewo nyuie be wotsɔa wo ɖokuiwo nana faa kpena ɖe amewo ŋu le nɔnɔme sesẽ mawo tɔgbi me. (1 Pet. 2:17) Esi anyigba ʋuʋu le atsiafu gɔme hena tsi ɖe amewo le Japan le fe 2011 me la, mía nɔvinyɔnu Japantɔ aɖe hã nɔ nuto si me wògblẽ nu le la me. Egblɔ be ale si nɔvi siwo tso Japan fe nuto bubuwo me kple esiwo tso duta siaa tsɔ wo ɖokuiwo na faa be yewoaɖɔ nu siwo dome gblẽ ɖo la ‘de dzi fo na ye eye wòfa akɔ na ye.’ Eŋlɔ bena: “Nudzɔdzɔ sia na mekpɔe be Yehowa léa be na mí. Eye nɔvi Ðasefowo hã tsɔ ɖe le eme na wo nɔewo. Le xexea me godoo la, nɔvi geɖe le gbe dom ɖa ɖe mía ta.”
14. Aleke nàte ŋu akpe ɖe dɔnɔwo kple ame tsitsiwo ŋu?
14 Kpe ɖe dɔnɔwo kple ame tsitsiwo ŋu. Ne míekpɔ ale si Adam fe nu vɔ̃a me tsonuwo le nu gblẽm le ame aɖewo ŋui la, míafe dɔme trɔna ɖe wo ŋu. Míele mɔ kpɔm be dɔléle kple amegãkuku kpakple nyagãkuku nu nayi. Eya ta, míedoa gbe ɖa be Mawu Fiaɖufea nava. Gake hafi ɣemaɣi naɖo la, míewɔa nu si míate ŋui tsɔ kpena ɖe ame siwo le fu kpem la ŋu. De ŋugble le nya si agbalẽŋlɔla aɖe ŋlɔ tso nɔa si ku nyagã, si susumedɔléle aɖe nɔ fu ɖem na ŋu kpɔ. Eŋlɔ bena, gbe ɖeka, esi wògblẽ go eye wònɔ agbagba dzem be yeadzra ye ɖokui ɖo la, agbonugaa ɖi. Ðasefo eve siwo vaa egbɔ edziedzi lae gava. Nɔvinyɔnuawo biae nenye be yewoate ŋu awɔ nane atsɔ akpe ɖe eŋu hã. Nyagãa ɖo eŋu be: “Nane li miate ŋu awɔ nam ya, gake eɖe fu vie.” Nɔvinyɔnuawo kpe ɖe eŋu wòdzra eɖokui ɖo nyuie. Eyome, wowɔ tii nɛ eye wonɔ egbɔ heɖo dze kplii. Viaŋutsua kpɔ ŋudzedze ɖe nu si nɔvinyɔnuawo wɔ la ŋu ale gbegbe. Eŋlɔ bena: “Ðasefowo dze na kafukafu kple bubu. Wowɔna ɖe nu si wofiana dzi.” Ðe wò dɔme trɔna ɖe dɔnɔwo kple ame tsitsiwo ŋu eye esia ʋãa wò be nàwɔ nu sia nu si nàte ŋui atsɔ aɖe wofe fukpekpea dzi akpɔtɔa?—Flp. 2:3, 4.
15. Mɔnukpɔkpɔ kae gbefãɖeɖedɔa ʋuna ɖi na mí?
15 Kpe ɖe amewo ŋu woanya Yehowa. Kuxi siwo le fu ɖem na amewo kple wofe dzimaɖitsitsiwo ʋãa mí míedina be míakpe ɖe wo ŋu woanya Yehowa. Mɔ nyuitɔ si dzi míate ŋu ato awɔ esia ye nye be míafia nu wo tso Mawu kple nu si efe Fiaɖufea awɔ na amegbetɔwo la ŋu. Mɔ bubu hãe nye be míakpe ɖe wo ŋu woakpɔ nu si tae nunya le eme be woawɔ Mawu fe sededewo dzi. (Yes. 48:17, 18) Gbefãɖeɖedɔa nye dɔ si dea bubu Yehowa ŋu eye wònye mɔ si dzi míetona ɖenɛ fiana be míafe dɔme trɔ ɖe amewo ŋu. Ðe nàte ŋu akpɔ gome le gbefãɖeɖedɔa me geɖe wua?—1 Tim. 2:3, 4.
VEVESESEÐEAMENU ÐEA VI NA WÒ ŊUTƆ HÃ!
16. Viɖe kae ame si sea veve ɖe ame nu la kpɔna?
16 Susuŋutinunyala bibiwo gblɔ be ne èsea veve ɖe ame nu la, ate ŋu ade wò lãmesẽ dzi eye wòana kadodo nyui nanɔ wò kple ame bubuwo dome. Ne èkpe ɖe ame siwo le fu kpem ŋu la, àkpɔ dzidzɔ wu, mɔkpɔkpɔ nyuiwo anɔ asiwò, akogotsitsi maɖe fu na wò akpa o, eye wò susu adze akɔ anyi. Ɛ̃, ne èsea veve ɖe ame nu la, aɖe vi na wò ŋutɔ hã. (Ef. 4:31, 32) Dzitsinya nyui sua Kristotɔ siwo lɔlɔ̃ ʋãna wodzea agbagba be yewoakpe ɖe ame bubuwo ŋu la si, elabe wonyae be yewole nu si Yehowa di tso yewo si la wɔm. Ne nɔnɔme sia le ame si la, enana wòzua dzila nyui, srɔ̃tɔ nyui kple xɔlɔ̃ nyui. Eye zi geɖe la, amewo lɔ̃na faa kpena ɖe ame siwo fe dɔme trɔna ɖe ame ŋu la ŋu ne woɖo hiã me.—Xlẽ Mateo 5:7; Luka 6:38.
17. Nu ka tae nèdi be yeanye ame si sea veve ɖe ame nu?
17 Togbɔ be veveseseɖeamenu aɖe vi na wò hã la, menye susu sia tae nàdi be nɔnɔme nyui sia nasu ye si ɖo o. Susu vevi si tae nàtu nɔnɔme nyui sia ɖoe nye be nàsrɔ̃ Yehowa Mawu, Ame si gbɔ lɔlɔ̃ kple veveseɖeamenu dzɔ tso ahade bubu eŋu. (Lod. 14:31) Eɖo kpɔɖeŋu deblibo ɖi na mí. Eya ta, mina míawɔ míafe ŋutete katã be míasrɔ̃ eya amea le veveseseɖeamenu me. Ne míewɔe alea la, mía kple mía nɔvi Kristotɔwo dome anɔ kplikplikpli eye kadodo nyui anɔ mía kple ame bubuwo hã dome.—Gal. 6:10; 1 Yoh. 4:16.


text:
Agbemeŋutinya
Wonye Xɔlɔ̃wo Ƒe 60 Sɔŋ
Le fiẽ aɖe me le fe 1951 fe dzomeŋɔli la, ɖekakpui ene siwo katã le wofe fe 20-awo fe gɔmedzedze la le tsitrenu le telefonwɔfe aɖe le Ithaca, New York, U.S.A., le ka fom dzidzɔtɔe ɖo ɖe Michigan, Iowa, kple California siwo le didife ke. Wodi be yewoagblɔ nya nyui aɖe na yewofe ame veviwo!
LE February si do ŋgɔ me la, mɔɖela 122 tso tefe vovovowo va South Lansing, New York, be yewoade Gilead Suku fe klass 17 lia. Nɔvi siwo ŋkɔe nye Lowell Turner, William (Bill) Kasten, Richard Kelsey, kple Ramon Templeton hã nɔ ame siwo gbɔna dutanyanyuigblɔlawo zu ge le ɣeyiɣi kpui aɖe megbe la dome. Lowell kple Bill siaa tso Michigan, Richard tso Iowa, eye Ramon tso California, eye etefe medidi o, wova zu xɔlɔ̃ veviwo.
Ɣleti atɔ̃ aɖewo megbe la, dzi nɔ sukuviawo katã dzɔm ale gbegbe esi wogblɔ na wo be Nɔviŋutsu Nathan Knorr tso dɔwɔfegã la gbɔna nu fo ge na wo. Nɔviŋutsu eneawo ɖee gblɔ xoxo be yewodi be yewoasubɔ ɖekae le dukɔ ɖeka me—ne anya wɔ. Ðe woanya nu geɖe tso dɔ si de ge wole asi na wo le duta ŋu azɔa? Ɛ̃, eme akɔ na wo!
Esi Nɔviŋutsu Knorr nɔ nu fom na sukuviawo eye wòte wofe dutadɔdeasiawo yɔyɔ la, wo katã woke to ɖi nyuie. Wo dometɔ gbãtɔ siwo wòyɔ va kplɔ̃tae nye ame ene siwo tsi dzimaɖi le gɔmedzedzea me. Fifia, ɖekakpuiawo fe dzi dze eme esi wonyae be ate ŋu adzɔ be woaɖo yewo ɖe tefe ɖeka ta! Gake afi kae wòanye? Esi wogblɔ na wo be woaɖo wo ɖe Germany la, ewɔ nuku na wofe sukuhatiwo eye wofo asikpe ɣeyiɣi didi aɖe.
Ðasefo siwo wɔ nutefe le Germany tso fe 1933 me le Hitler fe dziɖuɣia la fe ŋutinya wɔ nuku na Yehowa Ðasefowo le afi sia afi. Sukuvi geɖewo ɖo ŋku awudodo kple nunana bubu siwo woɖo ɖe Europa nɔviawo le Xexemeʋa II megbe to Amerika Dɔmenyonunana Ðoɖo Ðe Europa Habɔbɔa (CARE) dzi la dzi. Mawu fe ame siwo nɔ Germany nye nutefewɔwɔ, tameɖoɖo kplikpaa, dzinɔamefo, kple ŋuɖoɖo ɖe Yehowa ŋu fe kpɔɖeŋu ɖedzesi aɖe. Lowell gblɔ be, ɣemaɣi tututu la, yegblɔ le susu me be: ‘Azɔ míele si dze ge nɔviŋutsu kple nɔvinyɔnu lɔlɔ̃awo nyuie.’ Eya ta mewɔ nuku o be dzi dzɔ wo dometɔ ɖe sia ɖe ŋutɔ eye wokpɔe be ehiã be yewofo ka na yewofe fometɔwo kple xɔlɔ̃wo fiẽ ma!
WODZE MƆ YINA GERMANY
Le July 27, 1951, dzi la, meli si woyɔna be Homeland la ho tso East River fe melidzefea le New York, eye xɔlɔ̃ eneawo dze ŋkeke 11 fe mɔzɔzɔ gɔme ɖo ta Germany. Nɔviŋutsu Albert Schroeder, si hã nye wofe nufialawo dometɔ ɖeka le Gilead Sukua eye wòva nye Dɔdzikpɔha la me tɔ emegbe lae fia Germanygbe me nyagbɔgblɔ gbãtɔ siwo wonya la wo. Fifia esi woa kple Germanytɔ geɖewo woɖo tɔdziʋu ɖeka la, ɖewohĩ woate ŋu asrɔ̃ geɖe akpee. Gake edze abe Germanygbe fe gbetagbe vovovowoe ame siwo ɖo tɔdziʋua la dona ene. Aleke gbegbe woatɔtɔe nye esi!
Le Braɖagbe ŋdi, si nye August 7 lia la, esi wokpe fudzimɔzɔzɔ fe lãmegbegblẽwo fe fu enuenu megbe la, nɔviawo va ɖo afɔ Germanytɔwo fe anyigba dzi le Hamburg. Afi sia afi si wotrɔ ɖo la, wokpɔa nu siwo aʋa si wu enu fe ade do ŋgɔ la gblẽ. Esi nu siwo wokpɔ la na wolé blanui ta la, woɖo keteke hezɔ mɔ zã bliboa ɖo ta Wiesbaden, afi si alɔdzedɔwɔfea nɔ ɣemaɣi.
Kuɖagbe ŋdi kanya ye wodo go Ðasefo gbãtɔ le Germany—eye Germanytɔwo fe ŋkɔ hãe le esi! Hans tsɔ ʋu kɔ wo tso ketekedzefea yi Betel, afi si wòtsɔ wo de asi na nɔvinyɔnu tsitsi aɖe si fe mo sẽ, si mese Eŋlisigbe aɖeke o la. Ke hã edze fãa be esusu be ne yenya le nu fom sesĩe ko la, yeakpɔ gbemasemase fe kuxia gbɔ. Gake togbɔ be efe gbe nɔ dzi dem bobobo hã la, ɖeko woa kple nɔviŋutsu eneawo tsi dzimaɖi vevie wu. Mlɔeba la, Nɔviŋutsu Erich Frost, si nye alɔdze dzikpɔla la va ɖo eye wòdo gbe na wo vividoɖeameŋutɔe le Eŋlisigbe me. Nuwo nɔ kakam ɖe eme na wo azɔ.
Le August fe nuwuwu lɔfo la, wo ame enea wode wofe Germanygbe me takpekpe gbãtɔ, si nye “Tadedeagu Dzadzɛ” Takpekpe si wowɔ le Frankfurt am Main la. Vavalawo fe agbɔsɔsɔ gbogbotɔ si nye 47,432 kple ame 2,373 sɔŋ siwo xɔ nyɔnyrɔ la tefe kpɔkpɔ na dzo yeye ɖo wo me ɖe dutanyanyuigbɔgblɔdɔa ŋu eye wodi vevie be yewoaɖe gbefã. Gake ŋkeke ʋɛ aɖewo megbe la, Nɔviŋutsu Knorr na wonya be wole Betel nɔ ge, eye be, woade dɔ asi na wo le afi ma be woawɔ.
Dzidzɔ siwo wova kpɔ le wofe dɔdeasia me la na wova ka ɖe edzi bliboe be Yehowa nya nu si nyo ɣesiaɣi
Esi wònye be Ramon di vevie be yeawɔ dutanyanyuigbɔgblɔdɔ ta la, ena mɔnukpɔkpɔ si su esi do ŋgɔ be wòasubɔ le Betel le United States la to eŋu. Eye Richard kple Bill siaa mesusui kpɔ be yewoava subɔ le Betel o. Gake dzidzɔ siwo wova kpɔ le wofe dɔdeasia me la na wova ka ɖe edzi bliboe be Yehowa nya nu si nyo ɣesiaɣi. Aleke gbegbee nunya le eme be míaɖo ŋu ɖe efe mɔfiafia ŋu tsɔ wu be míatsɔ susu aɖo míawo ŋutɔwo fe didiwo dzie nye esi! Ame si se nya sia gɔme la, akpɔ dzidzɔ le afi sia afi si Yehowa ɖoe ɖo la eye akpɔ dzidzɔ le dɔ sia dɔ si wòde esi be wòawɔ la me.
VERBOTEN!
Germany Betel fomea me tɔ geɖewo kpɔ dzidzɔ be Amerikatɔwo va le yewo dome eye yewoate ŋu anɔ Eŋlisigbe si yewose la dom kpli wo. Ke hã gbe ɖeka esi wonɔ nuɖuxɔ me la, wofe mɔkpɔkpɔa nu yi zi ɖeka. Nɔviŋutsu Frost te nufofo vividoɖeameŋutɔe abe ale si ko wòwɔna ene hegblɔ nya aɖe si dze ŋkubiãnyae la le Germanygbe me. Ƒomea me tɔ akpa gãtɔ zi ɖoɖoe klenee, wode ta to le wofe nuɖugba me kpɔm. Togbɔ be nɔvi yeyeawo mese nya si gblɔm wòle gɔme o hã la, ʋɛʋɛʋɛ la, wova kpɔe dze sii be nya la ku ɖo yewo ŋu. Eya ta esi Nɔviŋutsu Frost kɔ gbe dzi sesĩe gblɔ be, “VERBOTEN!” (“Mɔɖeɖe Meli O!”) eye wòyi edzi nɔ egblɔm kple gbe si nu sẽ wu hena gbeteteɖedzi la, wotsi mavo le wo ɖokuiwo me. Nu kae wowɔ si wɔe be wodo dziku ɖe wo ŋu alea gbegbe ɖo?
Esi woɖu nua vɔ la, wo katã woɖe abla yi wofe xɔwo me afɔtsɔtsɔe. Emegbe nɔviŋutsu aɖe ɖe eme na wo be: “Hafi miate ŋu akpe ɖe mía ŋu la, ele be miase Germanygbea. Ema tae Nɔviŋutsu Frost gblɔ be VERBOTEN ɖo; womagado Eŋlisigbe kpli mi o va se ɖe esime miese gbea.”
Betel fomea wɔ ɖe sededea dzi enumake. Menye ɖeko esia kpe ɖe fomea me tɔ yeyeawo ŋu wosrɔ̃ Germanygbea kaba o, ke esia fia wo hã be, ne nɔviŋutsu lɔ̃ame aɖe ɖo aɖaŋu aɖe eye edziwɔwɔ sesẽ le gɔmedzedzea me hã la, zi geɖe la, míawo ŋutɔwo fe nyonyo tae. Nɔviŋutsu Frost fe aɖaŋuɖoɖoa ɖe ale si wòtsɔ ɖe le Yehowa fe habɔbɔa fe nyonyo me kple lɔlɔ̃ si le esi na nɔviawo la fia. * Mewɔ nuku o be wo ame eneawo va lɔ̃e ŋutɔ!
NUSƆSRƆ̃ TSO MÍA XƆLƆ̃WO GBƆ
Míate ŋu asrɔ̃ nu veviwo tso mía xɔlɔ̃ Mawu vɔ̃lawo gbɔ, eye wofe kpɔɖeŋuwo ate ŋu akpe ɖe mía ŋu míava zu Yehowa xɔlɔ̃ nyuiwo. Xɔlɔ̃ eneawo srɔ̃ nu geɖe tso nɔvi Germanytɔ wɔnutefe gbogbo manyaxlẽawo gbɔ, gake wosrɔ̃ nu tso wo nɔewo hã gbɔ. Richard gblɔ be: “Lowell se Germanygbe vi aɖe, eye ewɔ eŋu dɔ nyuie, gake mí ame mamlɛawo ya míekpe fu ŋutɔ. Esi wònye be eyae nye tsitsitɔa le mía dome ta la, eya ŋu koe míetrɔna ɖo enumake ne nane gɔme sese sesẽ na mí le gbea me, eye eyae xɔa ŋgɔ le nu ɖe sia ɖe si míewɔna me.” Ramon ɖo ŋku edzi gblɔ be: “Mekpɔ dzidzɔ ŋutɔ esi nɔviŋutsu Switzerlandtɔ aɖe ɖe mɔ na mí be míayi aɖaɖu míafe mɔkeke gbãtɔ le efe afe sue aɖe si wòtsɔ ati tu ɖe tonutowo me le Switzerland la me, le míafe Germany yiyi fe ɖeka megbe! Azɔ ko míawo ɖeɖe míanɔ anyi kwasiɖa eve sɔŋ siwo me míanɔ ʋiʋlim kple Germanygbea o! Gake nu si Lowell ya ate ŋu awɔ meva susu me nam kura o. Egblɔ be ele vevie be míanɔ gbe sia gbe mawunyakpukpuia xlẽm ahanɔ eme dzrom ŋdi sia ŋdi—le Germanygbe me! Nu si gate ɖe dzinye wue nye be etɔ afɔ to sesĩe le nya sia me. Gake esia fia nu vevi aɖe mí. Lɔ̃ nàwɔ ɖe ame si tsɔ ɖe le wò nyonyo me la fe mɔfiafia dzi, ne mia kplii fe susu mewɔ ɖeka ɣeaɖewoɣi o gɔ̃ hã. Nɔnɔme sia ɖe vi geɖe na mí hena fe geɖe eye ena wònɔ bɔbɔe na mí be míabɔbɔ ɖe teokrasimɔfiafia te.”
Xɔlɔ̃ eneawo kpɔ ŋudzedze ɖe ŋutete tɔxɛ si le wo dometɔ ɖe sia ɖe si la ŋu abe ale si Filipitɔwo 2:3 gblɔe ene be: “Miatsɔ ɖokuibɔbɔ abu ame bubuwo be wonye gã wu mi.” Eya ta zi geɖe la, ame susɔeawo biana tso Bill si be wòaxɔ ŋgɔ akpɔ nane si sesẽ, si dzi ame etɔ̃awo katã lɔ̃ ɖo be eya ate ŋu awɔe nyuie wu yewo la, gbɔ. Lowell ɖo ŋku edzi be: “Ne ehiã be míawɔ afɔɖeɖe sesẽ aɖe alo awɔ nane si mí ame susɔeawo míadi be míawɔ o, evɔ wòhiã be míawɔe atsɔ akpɔ kuxi aɖewo gbɔ la, Bill ŋue míetrɔna ɖo. Dzidefo aɖe nɔa esi wòkpea akɔ kple nu si dzi mí katã míelɔ̃ ɖo be ele be míawɔe le mɔ aɖe nu evɔ míele vɔvɔ̃m alo ŋutetea mele mía si o la.”
SRƆ̃ÐEÐE SIWO ME WOKPƆ DZIDZƆ LE
Xɔlɔ̃ eneawo va ɖe srɔ̃ ɖe nɔewo yome ɖekaɖeka. Wotu wofe xɔlɔ̃wɔwɔa ɖe lɔlɔ̃ na Yehowa kple lɔlɔ̃ na ɣeyiɣiawo katã fe subɔsubɔdɔa dzi, eya ta wodi kpeɖeŋutɔ si atsɔ Yehowa fe lɔlɔ̃nu wɔwɔ aɖo nɔfe gbãtɔ. Ɣeyiɣiawo katã fe subɔsubɔdɔa na wosrɔ̃e be tefeɖoɖo le nunana me wu nuxɔxɔ, eye be, esɔ be woabu Fiaɖufea fe nuwo be wole vevie wu ame ŋutɔ fe didiwo. Esia ta wotia nɔvinyɔnu siwo ŋutɔwo tia ɣeyiɣiawo katã fe subɔsubɔdɔa hele ewɔm xoxo. Esia wɔe be dzidzɔkpɔkpɔ nɔ srɔ̃ɖeɖe eneawo katã me eye woli ke.
Hafi xɔlɔ̃wɔwɔ aɖe alo srɔ̃ɖeɖe aɖe nakpɔ dzidzedze la, ele be woatsɔ Yehowa aɖo nɔfe gbãtɔ. (Nyagb. 4:12) Togbɔ be Bill kple Ramon fe kpeɖeŋutɔwo va dɔ alɔ̃ le ku me hã la, wo ame evea siaa kpɔ ale si srɔ̃nyɔnu wɔnutefe kpena ɖe srɔ̃a ŋui kple dzidzɔ si dona tso eme la tefe. Esia kpɔtɔ le vi ɖem na Lowell kple Richard ya, eye Bill, si gbugbɔ ɖe srɔ̃ la, tia efe kpeɖeŋutɔ yeyea le nunya me, si wɔe be wòyi ɣeyiɣiawo katã fe subɔsubɔdɔa dzi.
Esi feawo va nɔ yiyim la, wode dɔ asi na wo le dukɔ vovovowo me—vevietɔ Germany, Austria, Luxembourg, Canada, kple United States. Esia wɔe be, xɔlɔ̃ eneawo mete ŋu nɔ tefe ɖeka abe ale si wodii ene o. Gake togbɔ be wo dome didi tso wo nɔewo gbɔ hã la, kadodo kpɔtɔ nɔ wo dome, wokpɔa dzidzɔ kple wo nɔewo le wofe yayrawo me, eye wofaa avi ɖekae le wofe xaxawo me. (Rom. 12:15) Ele be míade asixɔxɔ gã aɖe xɔlɔ̃ siawo fomevi ŋu eye mele be míabu wo nu tsɛe o. Wonye nunana xɔasiwo tso Yehowa gbɔ. (Lod. 17:17) Esesẽ ŋutɔ be woakpɔ xɔlɔ̃ vavãwo le egbexexea me! Ke hã xɔlɔ̃ vavãwo ate ŋu asɔ gbɔ ɖe Kristotɔ vavã ɖe sia ɖe ya si. Esi míenye Yehowa Ðasefowo ta la, míedzea xɔlɔ̃ kple haxɔsetɔwo le xexea me godoo, eye fo wo katã ta la, míenye Yehowa Mawu kple Yesu Kristo xɔlɔ̃wo.
Abe ale si wòdzɔna ɖe mí katã dzi ene la, xɔlɔ̃ ene siawo hã to nɔnɔme sesẽwo me ɣeaɖewoɣi—ɖewohĩ le wo dometɔ aɖe srɔ̃nyɔnu fe ku ta, le nuteɖeamedzi si dɔléle hena vaa ame dzi ta, le dzila tsitsiwo dzi kpɔkpɔ fe dzimaɖitsitsiwo ta, le vihehe fe kuxi siwo dzea ŋgɔ ame esime wòkpɔtɔ le ɣeyiɣiawo katã fe subɔsubɔdɔ wɔm ta, le dzimaɖitsitsi siwo teokrasidɔdeasi yeye aɖe xɔxɔ hena vae ta, kple le tsitsimekuxi siwo le dzidzim ɖe edzi fifia ta. Gake wofe nutefekpɔkpɔwo na wonyae hã be xɔlɔ̃wo—esiwo le kpuife kple esiwo le didife ʋĩi la siaa—kpena ɖe ame siwo lɔ̃ Yehowa ŋu wokpea akɔ kple kuxi ɖe sia ɖe dzidzedzetɔe.
XƆLƆ̃WƆWƆ AÐE SI ANƆ ANYI TEGBEE
Aleke gbegbe wònyoe nye esi be Lowell, Ramon, Bill, kple Richard siaa tsɔ wo ɖokuiwo ɖe adzɔgbe na Yehowa esime Lowell xɔ fe 18, Ramon xɔ fe 12, Bill xɔ fe 11, eye Richard xɔ fe 10 eye wo katã wodze ɣeyiɣiawo katã fe subɔsubɔdɔa gɔme le wofe fe 17 va ɖo fe 21 xɔxɔ me. Wowɔ abe ale si Nyagblɔla 12:1 de dzi fo na woe ene be: “Ðo ŋku wɔwòla dzi le wò ɖekakpuiŋkekewo me.”
Ne Kristotɔ ɖekakpui ye nènye la, lɔ̃ faa nàwɔ ɖe Yehowa fe amekpekpea dzi be nàdze ɣeyiɣiawo katã fe subɔsubɔdɔa gɔme, ne anya wɔ. Eye le Yehowa fe amenuveve me la, àkpɔ dzidzɔ—abe xɔlɔ̃ ene siawo ene—le nutome sue, nutome gã, alo alɔdzedɔwɔfewo dzi kpɔkpɔ fe subɔsubɔdɔa me; le subɔsubɔ le Betel, si me subɔsubɔ abe Alɔdzekɔmiti me tɔ ene hã le me; le nufiafia le Fiaɖufe Subɔsubɔ kple Mɔɖelawo Ƒe Subɔsubɔ Sukuawo me; kple le nufowo fofo le takpekpe gãwo kple suewo siaa me. Wo ame enea siaa wokpɔ dzidzɔ ale gbegbe esi wonyae be yewofe dɔdeasiawo ɖe vi na ame akpe geɖe! Wote ŋu wɔ nu siawo, elabena esime wonye ɖekakpuiwo la, wowɔ ɖe Yehowa fe amekpekpe si me lɔlɔ̃ le, si nye be, woava subɔ ye la dzi kple luʋɔ blibo.—Kol. 3:23.
Egbea la, Lowell, Richard, kple Ramon wogava le subɔsubɔm ɖekae le alɔdzedɔwɔfe si le Selters, Germany, fifia. Nublanuitɔe la, Bill ku le fe 2010 me esi wògakpɔtɔ nɔ subɔsubɔm abe mɔɖela vevi ene le United States. Ku tso xɔlɔ̃wɔwɔ tɔxɛ si nɔ Bill kple exɔlɔ̃ etɔ̃awo dome hena fe 60 kloe la me! Gake mía Mawu, Yehowa, meŋlɔa exɔlɔ̃wo be o. Míate ŋu aka ɖe edzi be Mawu agbugbɔ aɖo Kristotɔwo fe xɔlɔ̃wɔwɔ ɖe sia ɖe si me ku va tso hena ɣeyiɣi aɖe la tè le efe Fiaɖufea fe dziɖuɖu te.
“Ƒe 60 sɔŋ ye míafe xɔlɔ̃wɔwɔa xɔ, gake le wo katã me la, nyemate ŋu aɖo ŋku masɔmasɔ aɖeke dzi o”
Ɣeyiɣi kpui aɖe hafi Bill naku la, eŋlɔ bena: “Ƒe 60 sɔŋ ye míafe xɔlɔ̃wɔwɔa xɔ, gake le wo katã me la, nyemate ŋu aɖo ŋku masɔmasɔ aɖeke dzi o. Mebua míafe xɔlɔ̃wɔwɔa ɣesiaɣi be enye nu tɔxɛ aɖe ŋutɔ.” Exɔlɔ̃ etɔ̃awo, siwo kpɔtɔ nye xɔlɔ̃wo kokoko eye wole mɔ kpɔm be yewoayi yewofe xɔlɔ̃wɔwɔa dzi le xexe yeyea me la gblɔ kpee enumake be, “Eye ɖeko míedze egɔme koe nye esia.”
^ mm. 17 Wota Nɔviŋutsu Frost fe agbemeŋutinya wɔdɔɖeamedzi la ɖe April 15, 1961, fe Eŋlisigbe me Gbetakpɔxɔ, axa 244 va se ɖe axa 249.


text:
Beléle Na Dzila Tsitsiwo
“Vinye lɔlɔ̃awo, migana míatsɔ nya kple aɖe alɔ̃ ame o, ke boŋ míatsɔ nuwɔna kple nyatefe alɔ̃ ame.”
1, 2. (a) Nɔnɔme sesẽ kae dzea ŋgɔ fome geɖe, eye biabia kawoe esia fɔ ɖe te? (b) Aleke dzilawo kple wo viwo ate ŋu akpe akɔ kple kuxi siwo vana le tsitsime?
DZIGBAGBÃE wònyena ne èva de dzesii be ye dzila siwo nɔ lãmesẽ me eye woawo ŋutɔwo kpɔa wo ɖokuiwo dzi la megate ŋu le nu siwo wowɔna tsã la wɔm o. Ðewohĩ Papa alo Dada dze anyi eye afi aɖe ŋe nɛ, alo efe susu tɔtɔ eye wòbú, alo be ɖɔktawo kpɔ dɔléle sesẽ aɖe le eŋu. Le dzila tsitsiawo hã gome la, lãmesẽkuxiwo kple nɔnɔme si me woɖo fifia ate ŋu anɔ tetem ɖe wo dzi vevietɔ ne womegatea ŋu wɔa nanewo o. (Hiob 14:1) Aleke míate ŋu akpe ɖe wo ŋu? Eye aleke míate ŋu alé be na woe?
2 Nyati aɖe si ku ɖe ame tsitsiwo dzi kpɔkpɔ ŋu gblɔ be: “Togbɔ be esesẽna be woadzro kuxi siwo vana le tsitsime me hã la, fome si dzaka nyawo kpɔ do ŋgɔ helɔ̃ ɖe ale si woakpɔ wo gbɔe dzi la tea ŋu kpea akɔ kple nɔnɔme ɖe sia ɖe si ado mo ɖa la bɔbɔe wu.” Míenyae be kuxi siwo vana le tsitsime la ava godoo. Esia tae wòle vevie be míadzra ɖo ahatso nya me le nanewo ŋu do ŋgɔ. Mina míadzro ale si fomewo ate ŋu awɔ nu aduadu le lɔlɔ̃ me awɔ ɖoɖo ɖe kuxi sesẽ siawo gbɔ kpɔkpɔ ŋui la me.
DZADZRAÐO ÐE “ŊKEKE VƆ̃WO” ŊU
3. Ne dzila tsitsiwo va hiã kpekpeɖeŋu geɖe la, nu kae wòle be fomewo nawɔ? (Kpɔ nɔnɔmetata si le nyati sia fe gɔmedzedze.)
3 Ɣeyiɣi aɖe ɖona si dzila tsitsi geɖe megatea ŋu kpɔa wo ɖokuiwo dzi o eye wohiãa kpekpeɖeŋu. (Mixlẽ Nyagblɔla 12:1-7.) Ne edzɔ alea la, ele be wo kple wo vi tsitsiwo woade adaŋu le mɔ nyuitɔ si dzi woato akpɔ kuxiawo gbɔe ŋu. Zi geɖe la, nunya le eme be woawɔ fometakpekpe adzro ale si woawɔ nu aduadu, nu siwo hiã, kple ale si woama agba lae me. Ele be wo katã, vevietɔ dzilaawo, nagblɔ wofe dzimenyawo faa eye woalɔ̃ ɖe ale si tututu nɔnɔmea le dzi. Woate ŋu adae akpɔ ne dzilawo ate ŋu akpɔtɔ anɔ wo feme nenye be wonaa kpekpeɖeŋu wo enuenu mahã. * Alo woate ŋu afo nu tso nu si fometɔ ɖe sia ɖe ate ŋu awɔ atsɔ akpe asi ɖe dzila tsitsiawo dzi kpɔkpɔ ŋu la ŋu. (Lod. 24:6) Le kpɔɖeŋu me, vovo ate ŋu anɔ ame aɖewo ŋu be woava nɔ nanewo wɔm na wo gbe sia gbe, eye ame bubuwo hã ate ŋu anɔ ga ɖom ɖa. Ele be fomea me tɔ ɖe sia ɖe nanya be ame sia ame kple efe wɔfee; gake nuwo ate ŋu atrɔ ne ɣeyiɣiawo va le yiyim, eye wòahiã be woatrɔ asi le ame sia ame fe wɔfe ŋu.
4. Ame kawo ŋue fometɔwo ate ŋu atrɔ ɖo hena kpekpeɖeŋu?
4 Ne èdze dziwòla tsitsi dzi kpɔkpɔ gɔme la, anyo be nàdi ɣeyiɣi asrɔ̃ nu geɖe tso efe nɔnɔmea ŋu. Ne dɔlémafɔe lém wòle la, ku nu me tso nu siwo dɔlélea ate ŋu agblẽ le eŋu la ŋu. (Lod. 1:5) Bia nya tso ɖoɖo siwo dziɖuɖua wɔ na ame tsitsiwo, siwo ate ŋu aɖe vi na mi ŋu. Ne èle tɔtrɔ siwo ava le miafe fomea me ŋu bum la, ɖewohĩ esia ate ŋu ana nàlé blanui, dzidzi afo wò, alo nàtɔtɔ. Gblɔ nu siwo le fu ɖem na wò la na xɔlɔ̃ si dzi nèka ɖo. Ƒo wo katã ta la, do gbe ɖa nàgblɔ wò dzimenyawo na Yehowa. Ana wò susu nadze akɔ anyi ale be nàte ŋu anɔ te ɖe nɔnɔme ɖe sia ɖe nu.
5. Nu ka tae nunya le eme be woanya tiatia siwo woawɔ le ame tsitsiwo fe lãmesẽnyawo gbɔ kpɔkpɔ me ŋu do ŋgɔ?
5 Dzila tsitsi aɖewo kple wofe fomea dzroa nu me be woanya tiatia siwo woawɔ le lãmesẽnyawo gbɔ kpɔkpɔ me do ŋgɔ. Woadi be woanya ne anyo wu be dzilaa naʋu aɖanɔ wo vi aɖe gbɔ, alo woana ame aɖe nava nɔ wo gbɔ loo, alo esiawo tɔgbi. Ema afia be wokpɔ ‘fuɖename kple hiã’ siwo ate ŋu atu wo la do ŋgɔ hedzra ɖo ɖe eŋu. (Ps. 90:10) Ƒome geɖe mewɔa ɖoɖo aɖeke do ŋgɔ o, eye ne kuxiwo va tu wo ko hafi wowɔa nyametsotso sesẽwo kpatakpata. Tsitsi ŋuti nunyala aɖe gblɔ be edzena fãa be, “menye ɣeyiɣi nyuitɔ si me woawɔ nyametsotso mawo lee nye ema o.” Ne wowɔ nyametsotso sesẽwo kpatakpata alea la, fomea me tɔwo tsia dzodzodzoe, eye etea ŋu dea dzre wo dome. Gake ɖoɖowɔwɔ ɣeyiɣi didi aɖe do ŋgɔ ana woatrɔ ɖe nɔnɔmeawo ŋu bɔbɔe wu.
6. Vi kae wòaɖe ne dzilawo kple wo viwo dzro afi si woanɔ kple wo dzi kpɔkpɔ fe ɖoɖowo me?
6 Ðewohĩ asesẽ na wò be nàɖo dze kple dziwòlawo ku ɖe asitɔtrɔwo wɔwɔ le nuwo ŋu le wofe afe me alo ale si wòava hiã be woaʋu ŋu. Gake ame geɖe gblɔ be esia wɔwɔ va kpe ɖe yewo ŋu ŋutɔ. Nu ka tae? Elabena ena mɔnukpɔkpɔ wo wote ŋu ɖo dze tso nya sesẽwo ŋu, woɖo to wo nɔewo bubutɔe, eye wowɔ ɖoɖo nyuiwo hafi kuxiwo va do mo ɖa. Wode dzesii be ne wolé nyawo kpɔ le dziɖeɖi kple lɔlɔ̃ me ale be fomea me tɔ ɖe sia ɖe gblɔ efe susu do ŋgɔ la, enana nyametsotsowo wɔwɔ nɔa bɔbɔe wu le wo wɔɣi. Ne dzila tsitsiwo di be yewoanɔ yewo ɖokui si ɣeyiɣi didi si wòanya wɔ hã la, eɖea vi ŋutɔ ne wodzro dzikpɔkpɔ fe ɖoɖo si tɔgbi ado dzidzɔ na wo ne wova hiã kpekpeɖeŋu la me kple wo viwo.
7, 8. Nya kawo mee wòanyo be fomewo nadzro, eye nu ka tae?
7 Dzilawo, le numedzodzro siawo me la, migblɔ miafe didiwo, ganyawo, kple nu siwo asɔ na mi la faa. Esia akpe ɖe miafe fomea ŋu woawɔ nyametsotso siwo sɔ ɖe mia nu ne eva hiã. Woadi godoo be yewoade bubu miafe susu ŋu ahakpɔ egbɔ be mievo le mia ɖokui me. (Ef. 6:2-4) Le kpɔɖeŋu me, ɖe nèdi be viwò ɖeka nakplɔ wò nàva nɔ eya kple efe fomea gbɔa, alo ɖoɖo bubu aɖee nèdi be woawɔ na yea? Ele be nàda asɔ eye nànyae be menye ame sia amee abu nuwo abe ale si nèle ebum ene o
8 Ele be mí katã míanyae be ne míede adaŋu hewɔ ɖoɖo nyuiwo la, míafo asa na kuxi geɖe. (Lod. 15:22) Esia lɔ nufofo tso atikewɔnyawo kple ame ŋutɔ fe didiwo ŋu ɖe eme. Ele be míadzro nyatakaka siwo le DPA ʋugbalẽvi si Yehowa Ðasefowo zãna me la hã me. Ele be ame sia ame nase atikewɔmɔnu vovovo siwo li gɔme ahatia esiwo dzi wòalɔ̃ ɖo kple esiwo dzi malɔ̃ ɖo o. Agbalẽ siawo tɔgbi kpekpeɖo ana woanya tiatia siwo amea ŋutɔ wɔ. Ametefenɔla le atikewɔnyawo me tiatia awɔe be ame si dzi woka ɖo nawɔ nyametsotso siwo sɔ ɣesiaɣi si wòahiã. Ele be woawɔ DPA ʋugbalẽvia fe fotokɔpi na ame sia kple ame siwo le ame tsitsia dzi kpɔm ale be woate ŋu awɔ eŋu dɔ ne eva hiã. Ame tsitsi aɖewo tsɔa agbalẽvi ma kpena ɖe wofe agbalẽ veviwo abe nugblẽfexeɖoɖogbalẽ, gadzraɖofegbalẽwo, kple agbalẽ vevi bubuwo ŋu.
TENƆNƆ ÐE NƆNƆME SESẼWO NU
9, 10. Tɔtrɔ kawoe ate ŋu akpɔ ŋusẽ ɖe kpekpeɖeŋu si wonaa dzila tsitsiwo dzi?
9 Zi geɖe la, fomea me tɔwo dina be dzila tsitsiwo nanɔ wo ɖokuiwo si va se ɖe afi si wòanya wɔ le, eye dzilawo hã daa asi ɖe edzi. Ne ŋutete le wo ŋu be woaɖa nu, adzra afea me ɖo, ano wofe atikewo ɖe ɣeyiɣi dzi, eye woado ka kple amewo la, ke mahiã be wo viwo naxɔ nu mawo katã fe ablɔɖe le wo si o. Gake ne ɣeyiɣiawo va le yiyim eye dzilawo megate ŋu le zɔzɔm nyuie o, alo womate ŋu ayi aɖaɖi asi o, alo wova le nu ŋlɔm be kabakaba la, ke ahiã be wo viwo nawɔ ɖoɖo bubuwo atsɔ akpɔ nɔnɔmea gbɔe.
10 Ame tsitsiwo ate ŋu atɔtɔ alo woalé blanui. Womaganɔ nu sem, anɔ nu kpɔm, alo anɔ ŋku ɖom nuwo dzi nyuie o, eye afɔdzidede kple aɖuɖɔɖɔɖɔ fe kuxiwo nanɔ fu ɖem na wo. Ne lãmesẽkuxi mawo do mo ɖa la, ahiã be woadi atikewɔlawo fe kpekpeɖeŋu kaba. Ahiã be wo viwo nawɔ ɖoɖo woayi kɔdzi. Ne eva ɖo afi aɖe la, ahiã be woakpɔ nanewo siwo dzilawo ŋutɔ tea ŋu wɔna tsã la gbɔ na wo. Be woakpɔ dzilawo gbɔ nyuie la, ate ŋu ahiã be ɖeviawo nafo nu ɖe wo nu, akpe agbalẽviwo ɖo na wo, akɔ wo kple ʋu ayi kɔdzi kple bubuawo.
11. Nu kawoe woawɔ be wòanɔ bɔbɔe na dzilawo be woatrɔ ɖe nɔnɔmeawo ŋu?
11 Ne dziwòlawo fe nɔnɔmea mate ŋu aɖɔ ɖo o la, ahiã be miawɔ asitɔtrɔwo le beléle na wo kple afi si woanɔ ŋu. Minɔ asitɔtrɔawo wɔm vivivi le ale si nɔnɔmea biae nu. Ne miele didife tso mia dzilawo gbɔ la, ɖe wòanya wɔ be Ðasefo alo afelika aɖe nanɔ wo gbɔ yim edziedzi ahanɔ ale si nuwo le la ta kam na mia dometɔ aɖea? Nuɖaɖa kple afea me dzadzraɖo me koe wohiã kpekpeɖeŋu lea? Ðe tɔtrɔ aɖewo wɔwɔ le nuwo ŋu le afea me ana tsaɖiɖi, tsiléle, alo nu bubu aɖewo wɔwɔ nanɔ bɔbɔe na wo wua? Ðewohĩ nu si dzila tsitsiwo hiã koe nye be ame aɖe nava nɔ kpekpem ɖe wo ŋu le afea me. Gake ne womanɔ dedie ne woawo ɖeɖe wole afea me o la, ke ele be woadi ame wòanɔ wo gbɔ koŋ. Aleke kee wòɖale o, anyo be miawɔ ɖoɖo siwo asɔ ɖe mia gbɔ nɔnɔmewo nu. *
ALE SI AME AÐEWO LE KUXIAWO GBƆ KPƆMEE
12, 13. Aleke vi tsitsi siwo le didife tso wo dzilawo gbɔ ate ŋu ayi edzi anɔ bubu dem wo ŋu ahanɔ be lém na wo?
12 Vi siwo lɔ̃a wo dzilawo dina be woanɔ dedie. Ne wonya be yewole be lém na yewo dzilawo nyuie la, wofe dzi dzea eme. Gake le susu aɖewo ta la, vi tsitsi geɖe kple wo dzilawo dome didi. Wo dometɔ aɖewo zãa wofe mɔkeɣiwo ɖia tsa yia wo dzilawo gbɔ be woakpe asi ɖe wo dzi kpɔkpɔ ŋu ahawɔ afemedɔ siwo meganya le wɔwɔm na wo o la na wo. Kafofo na dzilawo edziedzi
13 Afi ka kee nèɖale o, ehiã be nàtso nya me le ale si nàkpɔ dziwòlawo fe gbe sia gbe nuhiahiãwo gbɔ na woe ŋu. Ne èle didife tso wo gbɔ, evɔ wonye Ðasefowo la, ɖo dze kple wofe hamemetsitsiwo nàbia aɖaŋuɖoɖo tso wo gbɔ. Ƒo wo katã ta la, do gbe ɖa tso nɔnɔmea ŋu. (Mixlẽ Lododowo 11:14.) Ne dziwòlawo menye Ðasefowo o gɔ̃ hã la, ele be ‘nàbu fofowò kple dawò.’ (2 Mose 20:12; Lod. 23:22) Kakaɖedzitɔe la, menye nyametsotso ɖeka tɔgbie fomewo katã awɔ o. Ame aɖewo wɔa ɖoɖo wo dzila tsitsiwo ʋuna va nɔa wo gbɔ alo va nɔa tefe si te ɖe wo ŋu. Gake menye ɣesiaɣie esia nya wɔna o. Dzila aɖewo medina be yewoanɔ yewo vi tsitsiwo kple wofe fomewo gbɔ o; wodina be yewoanɔ yewo ɖokui si be yewoaganye agba na wo o. Ate ŋu adzɔ be ga le dzilawo si, eya ta woadi be yewoanɔ yewofe afe me anɔ fe xem na yewo dzikpɔlawo.
14. Kuxi kae ate ŋu adze ŋgɔ ame si koŋ le dzilawo dzi kpɔm?
14 Le fome geɖewo me la, edze abe vi ɖeka dzi koe beléle na dzila tsitsi fe agbaa va tsina ene
15. Nu kae woawɔ be nu mate ame si le dzila tsitsia dzi kpɔm ŋu o?
15 Ne ehiã be ame si le dzila tsitsia dzi kpɔm nanɔ dagbadagbam la, nu va tea eŋu. (Nyagb. 4:6) Vi siwo lɔ̃a wo dzilawo dina be yewoawɔ nu sia nu si yewoate ŋui na wo, gake ne ehiã be woanɔ dzilawo gbɔ kpɔm zã kple keli la, agbaa tea ŋu wua tsɔtsɔ na wo. Ele be vi siwo ɖo nɔnɔme sia me nada asɔ eye ne anya wɔ la, woabia kpekpeɖeŋu. Ne ame bubuwo doa alɔ wo edziedzi la, agbaa dzi aɖe kpɔtɔ vie na dzikpɔlaa.
16, 17. Nɔnɔme sesẽ kawoe ate ŋu adze ŋgɔ viwo le wo dzila tsitsiwo dzi kpɔkpɔ me? Nu kae woate ŋu awɔ? (Kpɔ aɖaka si nye “Dzila Tsitsiwo Dzi Kpɔkpɔ Dzidzɔtɔe” hã.)
16 Etena ɖe mía dzi vevie ne míekpɔ ale si tsitsi le nu gblẽm le mía dzila lɔlɔ̃awo ŋui. Ame geɖe siwo le wo dzila tsitsiwo dzi kpɔm léa blanui, tsia dzodzodzoe, wotɔtɔna, doa dziku, bua fɔ wo ɖokui, alo léa ame ɖe dɔme gɔ̃ hã. Ɣeaɖewoɣi la, dzila tsitsia daa gbe ɖe ame gbɔ alo nu siwo wɔm wole nɛ medea edefe nɛ gbeɖe o. Ne edzɔ alea la, mègado dziku o. Susu ŋuti nunyala aɖe gblɔ be: “Mɔ nyuitɔ si dzi nàto anɔ te ɖe nane si di be yeaho dziku na wò, vevietɔ nu si kpea ŋu na wò, nu ye nye be nàlɔ̃ ɖe edzi nenema. Mègabu fɔ ɖokuiwò le ale si nèle sesem le ɖokuiwò me la ta o.” Ðe wò seselelãmewo gblɔ na srɔ̃wò, fomea me tɔ bubu, alo xɔlɔ̃ aɖe si dzi nèka ɖo. Dzeɖoɖo kpli wo ate ŋu akpe ɖe ŋuwò nàɖe dzi ɖi.
17 Ate ŋu aɖo ɣeyiɣi aɖe si aɖaŋu kple ŋutete si hiã le dzila tsitsia dzi kpɔkpɔ me la maganɔ fomea si o. Ne edzɔ alea la, ɖewohĩ ahiã be woadi kpekpeɖeŋu bubu le beléle tɔxɛ nanae ŋkeke bliboa me. Nɔvinyɔnu Kristotɔ aɖe yina ɖakpɔa dadaa ɖa le ame tsitsiwo dzikpɔfe gbe sia gbe kloe. Egblɔ be: “Dada hiã beléle gafofo 24 gbe sia gbe, evɔ míate ŋu anɔ egbɔ alea o. Nyametsotso be míakplɔe aɖada ɖe ame tsitsiwo dzikpɔfe menɔ bɔbɔe kura o. Esesẽ na mí wu gbɔgblɔ. Gake ema koe ade edzi wu le efe agbenɔɣi fe ɣleti mamlɛtɔ mawo me, eye eya hã se egɔme nenema.”
18. Nu ka dzie ame siwo le wo dzila tsitsiwo dzi kpɔm ate ŋu aka ɖo?
18 Beléle na dzila tsitsiwo fe agbaa tsɔtsɔ ate ŋu asesẽ eye wòate ŋu ate ɖe ame fe dzi dzi vevie. Míate ŋu agblɔ ale si tututu woakpɔ nya sia nya gbɔe o. Ke hã, ɖoɖo nyui wɔwɔ, nuwɔwɔ aduadu, dzeɖoɖo tso eŋu nyuie, eye fo wo katã ta la, gbedodoɖa tso dzi me akpe ɖe ŋuwò nàde bubu dziwòlawo ŋu. Nu mawo katã wɔwɔ ana wò dzi nadze eme be yele be lém na wo hele wo dzi kpɔm ale si dze. (Mixlẽ 1 Korintotɔwo 13:4-8.) Vevietɔ wu la, àte ŋu aka ɖe edzi be ŋutifafa si sua ame siwo bua wo dzilawo si la asu asiwò, eye Yehowa ayra wò geɖe.
^ mm. 3 Ale si nuwo le le mia gbɔ ye afia tiatia siwo dzilawo kple wo viwo awɔ. Le nuto aɖewo me la, wobunɛ be esɔ be dzilawo, wo viwo, kple wo tɔgbuiyɔviwo katã nanɔ tefe ɖeka, eye emae dzɔa dzi na wo gɔ̃ hã.
^ mm. 11 Ne dziwòlawo ɖeɖee le afea me la, kpɔ egbɔ be ʋɔtruawo fe safuiwo le wo dzikpɔla siwo dzi mieka ɖo la si, ale be woate ŋu aʋu ʋɔa ne nane dzɔ kpata.


text: 7 Esi Yesu gblɔ nya siwo le esi na ameawo vɔ la, edzo yi Kapernaum.2 Ke asrafomegã aɖe fe kluvi, si gbɔ melɔ̃a nu le o la, dze dɔ vevie, eye wòɖo kudo nu.+3 Esi wòse Yesu ŋkɔ la, edɔ Yudatɔwo fe dumegãwo ɖe egbɔ be woaɖe kuku nɛ ne wòava da gbe le yefe kluvia ŋu.4 Wova Yesu gbɔ va ɖe kuku nɛ vevie be: “Ame sia dze nàwɔ nu sia nɛ,5 elabena elɔ̃ míafe dukɔa, eye eyae tu míafe fufofea.”6 Eya ta Yesu tso kplɔ wo ɖo. Ke esi wòle afea gogom la, asrafomegã la dɔ exɔlɔ̃wo ɖe egbɔ be woagblɔ nɛ be: “Afetɔ, mègaxa ɖe fu na ɖokuiwò o, elabena nyemedze be nàva afenye me o.+7 Esia tae nyemebu ɖokuinye be medze ava gbɔwò o. Ke boŋ ɖe gbe ko, eye nye subɔvi la fe lãme asẽ.8 Elabena nye hã mele ame aɖe fe ŋusẽ te, eye asrafowo le nye hã tenye, eye megblɔna na ame sia be, ‘Heyi!’ eye wòyina, megblɔna na ame bubu be, ‘Va!’ eye wòvana, eye megblɔna na nye kluvi be, ‘Wɔ esia!’ eye wòwɔnɛ.”9 Esi Yesu se nya siawo la, ŋutsua fe nu wɔ nuku nɛ, eye wòtrɔ ɖe ameha si kplɔe ɖo la ŋu gblɔ be: “Mele egblɔm na mi be, nyemekpɔ xɔse gã sia tɔgbi le Israel gɔ̃ hã kpɔ o.”+10 Eye esi ame siwo wodɔ la trɔ yi afea me la, wokpɔe be kluvi la fe lãme sẽ.+11 Le esia megbe kpuie la, Yesu dze mɔ yina du aɖe si woyɔna be Nain me, eye efe nusrɔ̃lawo kple ameha gã aɖe le eyome.12 Esi wògogo dua fe agbo nu la, kpɔ ɖa, wokɔ ame kuku aɖe si nye vi ɖeka hɔ̃* na dadaa la va yina.+ Ahosi hãe dadaa nye. Ameha gã aɖe hã tso dua me kplɔ nyɔnua ɖo.13 Esi Afetɔ la kpɔ nyɔnua la, efe nu wɔ nublanui nɛ,+ eye wògblɔ nɛ be: “Dzudzɔ avifafa.”+14 Eye wòte ɖe amekukutsɔnu la ŋu heka asi eŋu, ale be etsɔlawo tɔ. Eye wògblɔ be: “Ðekakpui, mele egblɔm na wò be, fɔ!”+15 Eye ame kuku la fɔ bɔbɔ nɔ anyi hede asi nufofo me, eye Yesu tsɔe na dadaa.+16 Ale vɔvɔ̃ ɖo wo katã, eye wode asi Mawu kafukafu me be: “Wona nyagblɔɖila gã aɖe do le mía dome,”+ eye “Mawu trɔ susu ɖe efe dukɔ la ŋu.”+17 Eye eŋuti nya sia kaka yi Yudea katã kple nuto siwo katã fo xlãe la me.18 Eye Yohanes fe nusrɔ̃lawo va gblɔ nya siawo katã nɛ.+19 Eya ta Yohanes yɔ efe nusrɔ̃lawo dometɔ eve hedɔ wo ɖe Afetɔ la gbɔ be woabiae be: “Wòe nye Ame Si Gbɔna laa,+ alo ɖe míakpɔ mɔ na ame bubua?”20 Esi ŋutsuawo va egbɔ la, wogblɔ be: “Yohanes Amenyrɔɖetsimela dɔ mí ɖe gbɔwò be míabia be, ‘Wòe nye Ame Si Gbɔna la, alo ɖe míakpɔ mɔ na ame bubua?’”21 Le gafofo ma dzi la, eda gbe le ame geɖewo ŋu,+ eye wòyɔ dɔ ame siwo le dɔ vɔ̃ɖiwo lém, enya gbɔgbɔ vɔ̃wo do goe le amewo me, eye wòna ŋkuagbãtɔ geɖewo hã kpɔ nu.22 Eɖo eŋu na wo be: “Miheyi ɖagblɔ nu siwo miekpɔ kple nu siwo miese la na Yohanes: Ŋkuagbãtɔwo le nu kpɔm,+ bunɔwo le zɔzɔm, anyidɔlélawo* ŋuti le kɔkɔm, tokunɔwo le nu sem,+ wole ame kukuwo fɔm ɖe tsitre, eye wole nya nyui la gblɔm na ame dahewo.+23 Dzidzɔtɔe nye ame si mekpɔ nuɖiaɖia le ŋunye o.”+24 Esi Yohanes fe ame dɔdɔawo dzo la, Yesu de asi gbɔgblɔ me na amehaawo tso Yohanes ŋu be: “Nu kae miedo go yi gbedzi be yewoaɖakpɔ? Aɖa si ya le fofom loo?+25 Ekema nu kae miedo go yi be yewoaɖakpɔ? Ame si do awu nyuiwoa?+ Kpɔ ɖa, ame siwo le awu dzeaniwo me hele agbe ɖum la le fiasãwo me.26 Ekema nu ka tututue miedo go yi be yewoaɖakpɔ? Nyagblɔɖila? Ɛ̃, mele egblɔm na mi be ewu nyagblɔɖila sãsãsã.+27 Eya ŋue woŋlɔ ɖi le be: ‘Kpɔ ɖa, mele nye dɔla dɔm ɖe ŋgɔwò, ame si adzra wò mɔ dzi ɖo le ŋgɔwò.’+28 Mele egblɔm na mi be: Le ame siwo nyɔnuwo dzi dome la, ɖeke menye gã wu Yohanes o, gake ame si nye suetɔ le Mawu Fiaɖufea me la nye gã wui.”+29 (Esi dukɔ la kple adzɔxɔlawo se nya sia la, wolɔ̃ ɖe edzi be Mawu le dzɔdzɔe, elabena wolɔ̃ Yohanes nyrɔ wo.+30 Ke Farisitɔwo kple ame siwo nya Sea nyuie ya gbe Mawu fe aɖaŋuɖoɖo* si wòna wo la,+ elabena womelɔ̃ Yohanes nyrɔ wo o.)31 Yesu yi edzi gblɔ be: “Ekema ame kae matsɔ dzidzime sia me tɔwo asɔ kplii, eye ame kae woɖi?+32 Woɖi ɖevi siwo bɔbɔ nɔ ablɔ me* eye wodo ɣli gblɔ na wo nɔewo be, ‘Míeku dze na mi, ke mieɖu ɣe o; míedzi konyifaha, ke miefa avi o.’33 Nenema kee Yohanes Amenyrɔɖetsimela va; meɖua nu o, menoa wain o,+ ke miegblɔna be: ‘Gbɔgbɔ vɔ̃ le eme.’34 Amegbetɔvi la va; eɖua nu noa nu, ke miegblɔna be: ‘Kpɔ ɖa! Nu tsu ɖula kple wain tsu nola, adzɔxɔlawo kple nu vɔ̃ wɔlawo xɔlɔ̃!’+35 Gake nunya fe viwo* katãe wotsɔ tsoa afia dzɔdzɔe nɛ.”+36 Ke Farisitɔ aɖe nɔ ebiam enuenu be wòava ɖu nu kpli ye. Eya ta eyi Farisitɔa fe me, eye wòbɔbɔ nɔ kplɔ̃ ŋu.37 Eye kpɔ ɖa, nyɔnu aɖe si wonya le dua me be enye nu vɔ̃ wɔla la se be Yesu le nu ɖum le kplɔ̃ ŋu le Farisitɔa fe me, eye wòtsɔ alabastrogoe si me ami ʋeʋĩ le la vɛ.+38 Eva le tsitre ɖe Yesu megbe le efe afɔ gbɔ hele avi fam, eye wòfaa aɖatsi ɖe efe afɔwo dzi hetsɔa efe taɖa tutua afɔawo ŋu. Egbugbɔ efe afɔwo hã, eye wòtsɔ ami ʋeʋĩ la si na wo.39 Esi Farisitɔ si kpee la kpɔ nu sia la, egblɔ le eɖokui me be: “Ne nyagblɔɖilae ame sia nye vavã la, anye ne enya ame si fomevi nyɔnu sia si le asi kam eŋu la nye, anye ne adze sii be nu vɔ̃ wɔlae wònye.”+40 Ke Yesu gblɔ nɛ be: “Simon, nya aɖe le asinye medi be magblɔ na wò.” Eɖo eŋu be: “Nufiala, gblɔe!”41 “Ame eve nyi fe le gadola aɖe ŋu; ame ɖeka nyi denario* alafa atɔ̃ fe fe, ke evelia ya nyi blaatɔ̃ fe fe.42 Esi naneke mele wo si woatsɔ axe fea o ta la, etsɔe ke wo ame eve la katã faa. Ke wo dometɔ kae alɔ̃e wu?”43 Simon ɖo eŋu be: “Mesusu be ame si wòtsɔ geɖe ke faa lae.” Egblɔ nɛ be: “Èɖo eŋu nyuie.”44 Azɔ etrɔ ɖe nyɔnu la ŋu hegblɔ na Simon be: “Èle nyɔnu sia kpɔma? Meva afewò me; mèna tsim be maklɔ afɔe o. Ke nyɔnu sia fa aɖatsi ɖe nye afɔwo dzi, eye wòtsɔ efe taɖa tutu wo ŋu.45 Mègbugbɔ nu nam o, ke tso esime meva la, nyɔnu sia yi edzi le nye afɔwo ŋu gbugbɔm.46 Mèkɔ ami ɖe ta nam o, ke nyɔnu sia kɔ ami ʋeʋĩ ɖe nye afɔwo ŋu.47 Esia ta mele egblɔm na wò be, togbɔ be efe nu vɔ̃wo sɔ gbɔ ŋutɔ hã la, wotsɔ wo kee,+ elabena eɖe lɔlɔ̃ geɖe fia. Ke ame si wotsɔ ʋɛ aɖe ko ke la, eɖea lɔlɔ̃ ʋɛ aɖe ko fiana.”48 Eye wògblɔ na nyɔnua be: “Wotsɔ wò nu vɔ̃wo ke wò.”+49 Ame siwo le kplɔ̃a ŋu kplii la te gbɔgblɔ le wo nɔewo dome be: “Ame kae nye ame sia si tsɔa nu vɔ̃wo gɔ̃ hã kena?”+50 Ke egblɔ na nyɔnu la be: “Wò xɔse ɖe wò;+ dzo yi le ŋutifafa me.”


text: 71 Oo Yehowa, wòe mesi tso.Mègana ŋu nakpem gbeɖe o.+2 Xɔ nam eye nàɖem le wò dzɔdzɔenyenye nu.Ƒu to anyi ɖe ŋunye,* eye nàxɔ nam.+3 Zu agakpe sesẽ nam,Afi si mate ŋu asi abe ɖo ɖaa.Ðe gbe, ne woaxɔ nam,Elabena wòe nye nye agakpe kple nye mɔ́ sesẽ.+4 Oo nye Mawu, ɖem tso ame vɔ̃ɖi la si me,+Tso ame madzɔmadzɔ kple ameteɖeanyila la fe fego me.5 Elabena Afetɔ Dziɖulagã Yehowa, wòe nye nye mɔkpɔkpɔ;Ŋuwòe meɖo dzi ɖo* tso nye ɖevime ke.+6 Ŋuwòe meziɔ ɖo tso esime wodzim;Wòe ɖem tso danye fe dɔ me ke.+Wòe mekafuna ɖaa.7 Mezu abe nukunu ene na ame geɖewo,Ke wòe nye nye mɔ́ sesẽ.8 Wò kafukafu yɔ nu me nam fũu;+Mefoa nu le wò atsyɔ̃ ŋu ŋkeke blibo la katã.9 Mègatsɔm fu gbe le nye amegãkuɣi o;+Mègagblẽm ɖi ne ŋusẽ vɔ le ŋunye o.+10 Nye futɔwo le nu fom tsi tre ɖe ŋunye,Eye ame siwo di be yewoaɖe nye agbe* ɖa la le adaŋu dem le wo nɔewo dome,+11 Le gbɔgblɔm be: “Mawu gblẽe ɖi.Mina míati eyome ne míalée, elabena ame aɖeke meli axɔ nɛ o.”+12 Oo Mawu, mèganɔ adzɔge le ŋunye o.Oo nye Mawu, ɖe abla nàva kpe ɖe ŋunye.+13 Na ame siwo tso ɖe ŋunye* la,Naɖu ŋukpe eye wo nu neyi.+Ame siwo le vɔ̃e dim nam la,Vlododo kple gbɔɖiɖi nenyè tsyɔ wo.+14 Ke nye la, manɔ mɔ kpɔm na wò ɖaa;Eye makafu wò agakafu wò ɖe edzi.15 Nye nu agblɔ wò dzɔdzɔenyenye,+Kple wò xɔxɔdɔwo ŋkeke blibo la,Togbɔ be nyemate ŋu axlẽ wo o hã.+16 Oo, Afetɔ Dziɖulagã Yehowa,Mava aɖe gbefã wò ŋusẽdɔwo;Mafo nu le wò dzɔdzɔenyenye ŋu, le tɔwò ɖeɖe ko ŋu.17 Oo Mawu, èfia num tso nye ɖevime ke,+Eye mele gbefã ɖem wò nukudɔwo va se ɖe fifi.+18 Oo Mawu, ne metsi fo wɔ gɔ̃ hã la, mègagblẽm ɖi o.+Na maɖe gbefã wò ŋusẽ* na dzidzime si gbɔnaKple wò ŋusẽ na megbeviwo katã.+19 Oo Mawu, wò dzɔdzɔenyenye de dzi boo;+Oo Mawu, èwɔ nu gã nu gãwo;Ame kae de nuwò?+20 Togbɔ be èna mekpɔ xaxa kple vɔ̃ geɖe tefe hã la,+Gagbɔ agbem;Eye nàhem do goe tso anyigba tume.*+21 Na mazu gã ɖe edzi,Tɔ kpɔ ɖe ŋunye, eye nàfa akɔ nam.22 Ekema matsɔ kasaŋku akafu wòElabena nutefewɔlae nènye, Oo nye Mawu.+Madzi ha* akafu wò kple saŋku,Oo, Israel fe Kɔkɔetɔ.23 Nye nuyiwo atso aseye ne mele kafukafuha dzim na wò,+Elabena wòe ɖe nye agbe.*+24 Nye aɖe afo nu le* wò dzɔdzɔenyenye ŋu ŋkeke blibo la katã,+Elabena ŋukpe alé ame siwo le vɔ̃e dim nam la, eye wofe mo ada tu.+


text:
Siamlɔm
Siamlɔm (alo Yuli) enye ɣleti adrelia le fea me. Vovototowo le alesi wobuna feawo dome. Ƒe si ŋu míele bubum fifia enye Gregoria ɣletigbalẽ tɔ. Ŋkeke 31 ye le ɣletia me.
Eʋeawo tsɔ ŋkɔ na ɣleti sia be Siamlɔm elabena enye tsidzaɣi eyata wonɔna nuwo wosiam ɖe xexe ga gbugbɔwo nɔ lɔlɔm enu enu ne tsi ga dze dzadzam ko. Le blema ŋɔli la, Romatɔwo wotsɔ ŋkɔ na ɣleti sia be Yuli elabena eya me wodzi Yulio Kaisaro le. Ŋkɔ xoxo si Romatɔwo yɔna na ɣleti sia enye Quintilis, elabena eyae enye ɣleti atɔ̃lia le Romatɔwo wofe fe me hafi wotrɔe eye Dzove (alo Yanuar) va zu ɣleti gbãtɔ.
Nudzɔdzɔ tɔxewo le Siamlɔm meTrɔe
- Repɔblik Ŋkeke le Ghana (Siamlɔm 1)
Nu bubuwoTrɔe
- Siamlɔm kple Afɔfiɛ (April) dzea egɔme le ŋkeke ɖeka dzi le kɔsiɖa me le fe desiaɖe me.
- Ameaɖewo tsɔ sefofo si Eŋglisiawo yɔna be water lilly abe sefofo tɔxe na Siamlɔm ene.
- Siamlɔm kple Kele (Oktober) wonye ɣletiwo sime amewo dzia vi ŋutɔ.
- Kpe xɔasi si woyɔna be Rubi le Eŋlisi me la, enye kpe tɔxe na amesiwo wodzi le Siamlɔm me.


text:
Nubabla Yeye La
Mateo - Nyaɖeɖefia
Eʋegbe First Person Plural Pronoun "Mi"
Algiers, Conakry kple Durban. Algiers Mɛ dzo, dzo, dzo. Wo dzo, dzo, dzo. E dzo, dzo, dzo. E dzo, dz
Asoreba
2007
Nyamfowa 11:23
Da akpe ame yeye egbe.
Kofi Kinaata - Confession
Nukae nye Kofi Kinaata - Confessiona? Kofi Kinaata - Confession nye ɛha. Kofi Kinaata - Confession v
Fulaira 1:1
Afrikatɔ yeye la srɔ gbewo evewo.
Maurizio Farina
Amekae nye Maurizio Farina? Maurizio Farina nye amegbetɔ. E nye ŋutsu. Efe agbe. Efe dzigbe nye
Nyaɖeɖefia 1
1 Esia enye Yesu Kristo fe ɖeɖefia si Mawu nae be woaɖe fia efe dɔlawo tso nu si ava dzɔ kpuie la ŋu